AN COIMISIÚN EORPACH An Bhruiséil,30.11.2022 COM(2022) 677 final 2022/0396(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le pacáistíocht agus dramhaíl ó phacáistíocht, lena leasaítear Rialachán (AE) 2019/1020 agus Treoir (AE) 2019/904, agus lena n‑aisghairtear Treoir 94/62/CE (Téacs atá ábhartha maidir le LEE) {SEC(2022) 425 final} - {SWD(2022) 384 final} - {SWD(2022) 385 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá gá le pacáistíocht chun earraí a chosaint agus a iompar. Mórghníomhaíocht eacnamaíoch san Aontas chomh maith is ea monaraíocht pacáistíochta. Tá cuir chuige rialála éagsúil ó Bhallstát go Ballstát, áfach, rud a chruthaíonn bacainní a chuireann cosc ar an margadh inmheánach don phacáistíocht feidhmiú go hiomlán. Baineann difríochtaí a breithníodh le déanaí le, mar shampla, ceanglais lipéadaithe le haghaidh pacáistíochta, cuir chuige i leith sainmhíniú ar phacáistíocht in‑athchúrsáilte nó in‑athúsáidte, cuir chuige i leith táillí um fhreagracht leathnaithe táirgeora (EPR) a mhodhnú agus srianta margaíochta le haghaidh formáidí pacáistíochta áirithe. Cruthaíonn neamhréireachtaí den sórt sin éiginnteacht dhlíthiúil do ghnólachtaí, rud as a dtagann infheistíocht níos ísle i bpacáistíocht nuálach agus neamhdhíobhálach don chomhshaol agus samhlacha gnó ciorclacha nua. Tá pacáistíocht freisin ina phríomhábhar imní comhshaoil. Tá sé ar cheann de na príomhúsáideoirí óghábhar (úsáidtear 40 % de phlaistigh agus 50 % de pháipéar san Aontas le haghaidh pacáistíochta) agus is ionann é agus 36 % de dhramhaíl sholadach chathrach. Cuireann an úsáid mhéadaithe a bhaintear as pacáistíocht chomh maith leis na rátaí athúsáidte agus athchúrsála ísle bac ar fhorbairt geilleagair chiorclaigh ísealcharbóin. Tháinig méadú ar phacáistíocht le blianta beaga anuas níos tapúla ná an t‑ollioncam náisiúnta, agus dá thoradh tháinig méadú mór ar CO2- agus astaíochtaí eile, agus róshaothrú acmhainní nádúrtha, caillteanas bithéagsúlachta agus truailliú. Léirítear i sonraí ó Eurostat agus tuarascálacha sonraí margaidh úsáid mhéadaithe as saintréithe dearaidh pacáistíochta a d’fhéadfadh cosc a chur ar athchúrsáil. Bíonn pacáistíocht ‘do‑inathchúrsáilte’ nuair nach féidir í a bhailiú ar leithligh nó má bhíonn sí dúshlánach do na próisis sórtála agus athchúrsáilte úrscothacha atá i bhfeidhm san Aontas. Ó 2012 go dtí 2020, tá fás suntasach tagtha ar an sciar den phacáistíocht nach féidir a athchúrsáil. Ina theannta sin, is minic nach n‑athchúrsáiltear pacáistíocht atá in‑athchúrsáilte go teicniúil mar gheall nach mbíonn na próisis is gá chun í a bhailiú, a shórtáil agus a athchúrsáil le fáil sa chleachtas nó nach mbíonn siad costéifeachtúil, nó nach leormhaith cáilíocht an aschuir chun freastal ar an éileamh i margaí deiridh na n‑amhábhar tánaisteach. Thairis sin, léirítear i réamhthorthaí an dara Tuarascáil Luathrabhaidh ón gCoimisiún go bhfuil na Ballstáit ag streachailt chun na spriocanna athchúrsáilte a bhunaítear in Airteagal 6 de Threoir 94/62/CE a chomhlíonadh. Cuirtear i dtábhacht i straitéis thionsclaíoch na hEorpa an tábhacht a bhaineann leis an margadh inmheánach le haghaidh iomaíochas agus rathúnas an Aontais. Áirítear le bacainní a choisceann oibreoirí agus an pobal i gcoitinne ó thairbhiú go hiomlán den mhargadh inmheánach rialacha náisiúnta sriantacha agus casta, inniúlachtaí riaracháin teoranta, trasuí neamhfhoirfe rialacha an Aontais agus a gcur chun feidhme neamhleor. I gconclúidí na Comhairle i mí na Nollag 2020 cuireadh fáilte roimh rún an Choimisiúin a áirithiú go bhfuil an phacáistíocht ar fad in‑athúsáidte nó in‑athchúrsáilte ar bhealach indéanta go heacnamaíoch faoi 2030 agus chun pacáistíocht, róphacáistíocht agus dá bhrí sin dramhaíl ó phacáistíocht a laghdú. Athdhearbhaíodh i rún na Parlaiminte an 10 Feabhra 2021 maidir leis an bplean gníomhaíochta nua um an ngeilleagar ciorclach an cuspóir seo agus d’iarr sé ar an gCoimisiún togra reachtach a thíolacadh lena n‑áirítear bearta agus spriocanna chun dramhaíl a laghdú, ceanglais uaillmhianacha chun pacáistiú iomarcach a laghdú – agus bearta chun in‑athchúrsáilteacht a fheabhsú agus castacht na pacáistíochta a íoslaghdú, ábhar athchúrsáilte a mhéadú, substaintí guaiseacha agus díobhálacha a bhaint de réir a chéile, agus athúsáid a chur chun cinn gan shábháilteacht bia agus caighdeáin sláinteachais a chur i mbaol. Ar deireadh, léiríodh sa Chomhdháil ar Thodhchaí na hEorpa go bhfuil daoine agus eagraíochtaí sochaí sibhialta ar fud an Aontais ag gairm gníomhaíocht láidir maidir le cosc dramhaíola, bainistíocht dramhaíola ó phacáistíocht agus ciorclaíocht pacáistíochta trí úsáid mhéadaithe a bhaint as ábhair athchúrsáilte. Cuideoidh geilleagar ciorclach den phacáistíocht chun forbairt eacnamaíoch a dhíchúpláil ó úsáid acmhainní nádúrtha, rannchuideoidh sé le haeráidneodracht a bhaint amach faoi 2050 agus caillteanas bithéagsúlachta a stadadh, agus spleáchas straitéiseach gheilleagar an Aontais ar roinnt mhaith amhábhar. Ina theannta sin, d’fhéadfadh sé tionchar dearfach a imirt ar fhostaíocht, lena n‑áirítear agus go sonrach sa gheilleagar sóisialta, trí níos mó poist ardcháilíochta ‘ghlasa’ a chruthú ar choinníoll go gcuirtear an infheistíocht is gá i scileanna ar fáil agus go smaoinítear ar shonraíochtaí sna Ballstáit, réigiúin, agus cineálacha oibre. Cé nach ndeachthas i ngleic sa leasú le Treoir 94/62/CE in 2018 le gach laige ina chur chun feidhme, áiríodh ann trí chlásal athbhreithnithe atá á gcur chun feidhme leis an tionscnamh seo. Tugtar cothrom le dáta leis an tionscnamh seo creat reachtach an Aontais le haghaidh pacáistíochta agus dramhaíl ó phacáistíocht trí thacaíocht leordhóthanach a thabhairt do na Ballstáit agus gnólachtaí chun spriocanna um laghdú dramhaíola a bhaint amach. Tagann an tacaíocht seo i bhfoirm creat rialála comhchuibhithe a thacaíonn le hinfheistíocht, a laghdaíonn dramhaíl agus a chuireann chun cinn athchúrsáil ardcháilíochta, a chuirfear i bhfeidhm go cothrom i ngach Ballstát den Aontas Eorpach. •Comhsheasmhacht le forálacha beartais atá sa réimse beartais cheana Tugtar cothrom le dáta leis an rialachán beartaithe seo creat reachtach an Aontais le haghaidh pacáistíochta agus dramhaíl ó phacáistíocht. Mar chuid lárnach den Chomhaontú Glas don Eoraip agus de phlean gníomhaíochta an Aontais don gheilleagar ciorclach, rannchuideoidh sé le straitéis fáis an Aontais le haghaidh geilleagar nua‑aimseartha, glan agus atá tíosach ó thaobh acmhainní de gan aon ghlan‑astaíochtaí gás ceaptha teasa ann faoi 2050 agus le fás eacnamaíoch díchúpláilte ó úsáid acmhainní. Tá an togra i gcomhréir le reachtaíocht an Aontais maidir leis an gcomhshaol agus le dramhaíl, go háirithe, Treoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl, Treoir (AE) 2019/904 ó Pharlaimint na hEorpa agus ón gComhairle an 5 Meitheamh 2019 maidir leis an laghdú ar an tionchar a bhíonn ag táirgí plaisteacha áirithe ar an gcomhshaol, Cinneadh na Comhairle (AE, Euratom) 2020/2053 an 14 Nollaig 2020 maidir le córas acmhainní dílse an Aontais Eorpaigh agus Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le clárú, meastóireacht, údarú, agus srianadh ceimiceán (REACH). Comhlánaíonn sé freisin tograí an Choimisiúin le haghaidh rialachán ó Pharlaimint na hEorpa agus ón gComhairle maidir le lastais dramhaíola, maidir le creat chun ceanglais éicidhearthóireachta a leagan amach le haghaidh táirgí inbhuanaithe, agus an Teachtaireacht ón gCoimisiún maidir le creat beartas an Aontais maidir le plaistigh bhithbhunaithe, in‑bhithmhillte agus inmhúirínithe. •Comhsheasmhacht le beartais eile de chuid an Aontais Áirithítear sa togra seo neamh‑idirdhealú idir táirgí a tháirgtear san Aontas agus táirgí allmhairithe agus tá sé comhsheasmhach le hoibleagáidí idirnáisiúnta an Aontais i réimse an bheartais trádála. Tá sé mar aidhm ag an togra freisin oibleagáidí faireacháin agus tuairiscithe a chomhchuibhiú, lena n‑áirítear oibleagáid tuairiscithe táirgeora faoi scéimeanna EPR, d’fhonn teorainn a chur le hualach riaracháin na mBallstát agus oibreoirí eacnamaíocha i gcomhréir le cur chuige an Aontais maidir le reachtaíocht níos fearr agus leis an tseiceáil Oiriúnachta maidir le tuairisciú agus faireachán. Anuas air sin, i gcomhréir le gealltanas an Aontais le Clár Oibre don Fhorbairt Inbhuanaithe NA 2030, lena n‑áirítear a 17 Sprioc Forbartha Inbhuanaithe (SDGanna), feabhsófar leis an tionscnamh seo cur chun feidhme SDG 12.5 san Aontas trí ghiniúint dramhaíola a laghdú go suntasach faoi 2030 trí chosc, laghdú, athchúrsáil agus athúsáid.

A mhéid a bhaineann le cás sonrach dramhaíola ó phacáistíocht phlaisteach, comhlánaíonn an tionscnamh freisin an acmhainn dhílis bunaithe ar phlaisteach nach féidir a athchúrsáil i gcomhréir le Cinneadh (AE, Euratom) 2020/2053 ar an gcóras d’acmhainní dílse an Aontais Eorpaigh. Dreasaíonn an acmhainn dhílis seo na Ballstáit chun bearta a chur i bhfeidhm chun cainníocht dramhaíola ó phacáistíocht phlaisteach neamh‑athchúrsáilte ina gcríoch a laghdú. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 114 den Chonradh ar Fheidhmiú an Aontais Eorpaigh (CFAE) an bunús dlí don togra seo. I gcomhréir leis an gcur chuige nua seo le táirgí a fógraíodh sa Chomhaontú Glas don Eoraip1 agus an plean gníomhaíochta don gheilleagar ciorclach, cumhdaíonn an togra saolré iomlán na pacáistíochta. Leanann sé cur chuige na reachtaíochta don mhargadh inmheánach ‘traidisiúnta’ trí choinníollacha comhchuibhithe a chruthú chun pacáistíocht a chur ar an margadh. Ach, trí shaolré uile na pacáistíochta a chur san áireamh, cuirtear síneadh leis an gcur chuige mhargadh inmheánach seo chuig an gcéim deireadh ré, dá réir sin ag cruthú margadh inmheánach don phacáistíocht, gan bacainní le saorghluaiseacht agus le táirgeadh, margaíocht agus coinníollacha um chóireáil dramhaíola ar fud an Aontais. Is é Airteagal 114 CFAE an bunús dlí le Treoir 94/62/CE atá i bhfeidhm faoi láthair maidir le pacáistíocht agus dramhaíl ó phacáistíocht. Ceadaítear san Airteagal seo don Aontas rialacha agus bearta riaracháin a chomhchuibhiú ar fud na mBallstát. Ceadóidh an bunús dlí seo roinnt príomh‑shaincheisteanna margaidh inmheánaigh a chuireann bac ar chur i bhfeidhm comhchuibhithe rialacha pacáistíochta ar gá dul i ngleic leo, lena n‑áirítear: (i) ceanglais inbhuanaitheachta, (ii) critéir chomhchuibhithe maidir le héicea‑mhodhnú táillí faoi na scéimeanna freagrachta leathnaithe táirgeora, (iii) ceanglais maidir le lipéadú a chomhchuibhiú; agus (iv) ceanglais deireadh ré chun an cur chuige saolré seo a chomhlánú. Cé go bhfágtar na ceanglais riaracháin mhionsonraithe ag na Ballstáit, rialaítear sa togra na gnéithe sin i gcás ina gcuirfidh comhchuibhiú cosc ar shaobhadh margaidh agus bacainní le saorghluaiseacht. Gné amháin den sórt sin is ea freagracht táirgeora leathnaithe, i gcás ina mbainfidh rialacha comhchuibhithe – lena n‑áirítear tuairisciú – na bacainní le haghaidh oibreoirí eacnamaíocha a dhíolann pacáistíocht i roinnt Ballstát nó ar fud an Aontais mar gheall ar rialacha difriúla idir Ballstáit. Ar an gcaoi chéanna, tá creat comhchoiteann a bhunú le haghaidh bailiú pacáistíochta, scéimeanna éarlaise agus aisíoca, agus córais le haghaidh athúsáidte, ag teastáil chun spriocanna comhshaoil a bhaint amach agus chun coinníollacha cothroma a chruthú le haghaidh gnólachtaí atá gníomhach ar na margaí faoi seach. Beidh tionchar mór ag an gcreat comhchoiteann seo ar in‑athchúrsáilteacht pacáistíochta agus ar infhaighteacht amhábhar tánaisteacha. •Coimhdeacht (i gcás inniúlacht neamheisiach) Maidir le buarthaí comhshaoil agus fadhbanna a bhaineann le pacáistíocht (i.e. bacainní leis an margadh inmheánach agus an geilleagar ciorclach, méideanna dramhaíola ó phacáistíocht a fhás agus gnéithe diúltacha eile) ní féidir leis na Ballstáit dul i ngleic leo astu féin. Leis na hardleibhéil trádála idir na Ballstáit, margadh mór amháin, seachas 27 margadh aonair, atá i margadh pacáistíochta an Aontais ar mhórán bealaí. Cé go dtéitear i ngleic i dtionscnaimh náisiúnta le roinnt de na dúshláin sin, cruthaíonn siad freisin ilroinnt bhreise ar an margadh inmheánach. Trí chomhcheanglais agus comhspriocanna a shocrú ar leibhéal an Aontais, beidh breisluach soiléir mar go n‑áiritheoidh sé feidhmiú ceart an mhargaidh inmheánaigh agus dá bhrí sin cothroime iomaíochta d’oibreoirí eacnamaíocha (e.g. tairgeoirí, soláthróirí, miondíoltóirí). Leis na ceanglais agus na spriocanna socraithe ar leibhéal an Aontais, beidh an t‑aistriú chuig pacáistíocht inbhuanaithe comhsheasmhach ar fud na mBallstát, ag cruthú margadh éifeachtúil. •Comhréireacht Tá sé i gceist go soláthróidh na bearta a bheartaítear an deimhneacht rialála is gá chun infheistíocht mhórscála a spreagadh i réitigh phacáistíochta inbhuanaithe. Téann siad i ngleic leis an slabhra luacha pacáistíochta uile, fad is a áirithítear ardleibhéal cosanta don chomhshaol agus sláinte an duine. Is é cuspóir an tionscnaimh seo an creat reachtach atá i bhfeidhm faoi láthair a nuachóiriú agus a neartú chun gur féidir barainneachtaí scála a dhéanamh trí chuir chuige choitianta, fad agus a thugtar an tsolúbthacht is gá don tionscal agus do na Ballstáit, i gcás inar gá sin a dhéanamh le haghaidh nuálaíochta nó mar gheall ar chúinsí áitiúla. I gcás cuid de na roghanna beartais atá beartaithe, meastar gurb é an cur chuige céim ar chéim chun na ceanglais a neartú an cur chuige is fearr chun cloí le prionsabal na comhréireacht. Dá bhrí sin, tugtar isteach leis an togra méadú de réir a chéile ar uaillmhian agus ceanglais, amhail an ceanglais inbhuanaitheachta maidir le pacáistíocht in‑athchúrsáilte agus athbhreithniú ar an ngá le díolúintí ó theorainneacha tiúchain le haghaidh substaintí a bhfuil imní fúthu in ábhair phacáistíochta áirithe. Ar an iomlán, ní théann na bearta atá beartaithe thar a bhfuil riachtanach chun comhlíontacht rialaitheach a áirithiú agus, san am céanna, chun cosaint shláinte an duine agus an chomhshaoil a áirithiú. •An rogha ionstraime D’ainneoin a bhearta coincréiteacha, theip ar an reachtaíocht atá i bhfeidhm faoi láthair a chuspóirí comhshaoil agus margaidh inmheánaigh a bhaint amach. Mar gheall ar chuir chuige dhifriúla náisiúnta i leith trasuí agus bearta beartais pacáistíochta aontaobhacha ag Ballstáit áirithe tá creata rialála náisiúnta míchothroma ann. Tá an treocht seo le leanúint ar aghaidh, mar gheall ar na dúshláin le hinbhuaine pacáistíochta a leagtar amach sa tuarascáil um measúnú tionchair, go háirithe na méideanna méadaitheacha dramhaíola ó phacáistíocht, bacainní ó chiorclaíocht phacáistíochta agus an úsáid íseal a bhaintear as ábhar athchúrsáilte i bpacáistíocht phlaisteach. Trí dhlíthe náisiúnta difriúla laghdaítear éifeachtacht an bheartais agus cuirtear bunú éifeachtach geilleagair chiorclaigh i mbaol. Mar gheall ar na teipeanna rialála sa Treoir atá i bhfeidhm faoi láthair (e.g. ceanglais fhíor‑riachtanacha a bhfuil drochdhearadh orthu le haghaidh pacáistíochta agus deacrachtaí ag na Ballstáit iad a fhorfheidhmiú) is léir go bhfuil gá le comhchuibhiú, agus gur cheart go mbeadh na rialacha comhchuibhithe i bhfoirm rialacháin, seachas athbhreithniú ar an Treoir atá i bhfeidhm faoi láthair. Chun an ghluaiseacht chuig geilleagar ísealcharbóin agus ciorclach a chur chun cinn a thuilleadh agus chun bacainní ar an margadh inmheánach a bhaint, tá gá le sraith nua de réitigh rialála chuimsitheacha, lena n‑áirítear ceanglais shonracha do ghnólachtaí. Tacaíonn gach páirtí leasmhar gnó go láidir leis an ngluaiseacht chuig rialachán ina leagtar amach rialacha comhchuibhithe. Áiritheofar le rialachán go gcomhlíonfaidh na 27 mBallstát a n‑oibleagáidí an tráth céanna agus ar an mbealach céanna. Soláthróidh na ceanglais chéanna le haghaidh gach gníomhaí margaidh an deimhneacht dhlíthiúil is gá, laghdóidh siad saobhadh iomaíochta, agus seolfaidh siad comharthaí soiléire do ghníomhaithe margaidh nach de chuid an Aontais Eorpaigh iad a bhfuil sé i gceist acu táirgí a chur ar mhargadh an Aontais. Tabharfaidh sé sainordú don Choimisiún freisin chun bearta cur chun feidhme a fhorbairt chun tuilleadh feola a chur ar an rialachán, i gcás inar gá, ionas gur féidir rialacha comhchoiteanna a shocrú go tapa. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann faoi láthair

I Seiceáil Oiriúnachta a rinneadh in 2014 sainaithníodh laigí sna ceanglais fhíor‑riachtanacha le haghaidh pacáistíochta agus moladh iad a dhéanamh ‘níos nithiúla agus éasca a fhorfheidhmiú’, ag tabhairt le fios go mbeadh ceanglais fhíor‑riachtanacha a neartú ina ‘phríomhuirlis chun feidhmíocht chomhshaoil níos fearr a bhaint amach maidir le pacáistíocht’. Ach ní dheachaigh an leasú ar Threoir 94/62/CE in 2018 i ngleic leis na laigí sin go díreach, ach thug sí isteach trí chlásal athbhreithnithe: (1) chun scrúdú a dhéanamh ar indéantacht na gceanglas fíor‑riachtanacha a atreisiú d’fhonn, inter alia, dearadh a fheabhsú le haghaidh athúsáide agus ardcháilíocht athchúrsála a chur chun cinn chomh maith lena bhforfheidhmiú a neartú; (2) chun scrúdú a dhéanamh ar indéantacht spriocanna cainníochtúla a leagan amach maidir le hathúsáid pacáistíochta agus aon bhearta breise chun athúsáid pacáistíochta a chur chun cinn; agus (3), chun meastóireacht a dhéanamh ar éifeachtacht na mbeart a raibh sé mar aidhm leo ídiú málaí siopadóireachta plaisteacha éadroma a laghdú agus scrúdú a dhéanamh ar bhealaí eile chun an cuspóir sin a bhaint amach. Leis na clásail athbhreithnithe tugadh sainordú don Choimisiún freisin chun togra reachtach a chur i láthair maidir leis na saincheisteanna sin, i gcás inarb iomchuí. In Aibreán 2020, d’fhoilsigh an Coimisiún staidéar meastóireachta maidir le héifeachtúlacht na gceanglas fíor‑riachtanach le haghaidh pacáistíochta agus dramhaíl ó phacáistíocht agus tograí le haghaidh atreisiú. Chuidigh príomhthorthaí na meastóireachta chun an fhadhb a shainmhíniú agus chun sraith beart tosaigh a fhorbairt don mheasúnú tionchair. Chuidigh an staidéar le bonn eolais a chur faoi Mheasúnú Tionchair Tosaigh an Choimisiúin, arna fhoilsiú an 11 Meitheamh 2020. Áirítear bearta sa togra seo a théann i ngleic leis na saincheisteanna a sainaithníodh sa Seiceáil Oiriúnachta agus i staidéar meastóireachta 2020, chomh maith le bearta eile a sainaithníodh sa mheasúnú tionchair agus a chomhairliúchán fairsing le páirtithe leasmhara. •Comhairliúcháin leis na páirtithe leasmhara Sa mheasúnú tionchair a ghabhann le Treoir 94/62/CE maidir le pacáistíocht agus dramhaíl ó phacáistíocht, bhí comhairliúchán críochnaitheach ar pháirtithe leasmhara lena áirithiú gur cuireadh i láthair agus go ndearnadh breithniú ar thuairimí ó raon leathan eagraíochtaí. Rannchuidigh os cionn 800 eagraíocht le níos mó ná 1 800 pointe teagmhála leis an gcomhairliúchán. Áiríodh ar mhodhanna spriocdhírithe agus níos leithne a úsáideadh chun dul i gcomhairle le páirtithe leasmhara: aiseolas a bhailiú faoin measúnú tionchair tosaigh, ceistneoir poiblí, ceistneoir Ballstáit, ceardlanna agus seimineáir ar líne, agus agallaimh duine le duine. Ghin an comhairliúchán ar an measúnú tionchair tosaigh 110 freagra agus mar chomhairliúchán poiblí oscailte ghin sé 425 fhreagra. Rinneadh comhairliúchán spriocdhírithe freisin chun an bonn fianaise a neartú, inar bailíodh aiseolas níos speisialaithe ó ghrúpaí páirtithe leasmhara sonracha le linn ceardlanna páirtithe leasmhara, i measc imeachtaí eile. Reáchtáladh sé sheimineár gréasáin le páirtithe leasmhara i Meitheamh 2021 chun aiseolas a chur i láthair agus a bhailiú ar thorthaí eatramhacha an staidéir. Bhí níos mó ná 950 duine aonair (as 250 eagraíocht) rannpháirteach sna seimineáir ghréasáin sin agus thug beagnach 100 eagraíocht aiseolas mionsonraithe agus páipéir sheasaimh. Reáchtáladh ceardlann bhreise an 30 Bealtaine 2022 le 517 duine i láthair, ar thug 50 páirtí leasmhar aiseolas lena linn. I gcomhthráth leis sin, rinne an comhairleoir a thacaigh le measúnú tionchair an Choimisiúin agus ranna ábhartha an Choimisiúin comhairliúcháin bhreise spriocdhírithe le saineolaithe na mBallstát, páirtithe leasmhara, eagraíochtaí neamhrialtasacha agus cumainn tomhaltóra. Mheas formhór na bpáirtithe leasmhara go raibh údar le creat rialála nua a chruthú don phacáistíocht de bharr forbairtí teicneolaíocha, eacnamaíocha agus sóisialta. D’aontaigh a bhformhór freisin go raibh gá le comhchuibhiú breise ar rialacha atá i bhfeidhm faoi láthair agus ghair siad creat nua Eorpach a chumhdaíonn saolré iomlán na pacáistíochta agus an tslabhra luacha ar fad. Mheas roinnt mhaith páirtithe leasmhara gur cheart go n‑áiritheofaí rialacha comhchoiteanna níos géire ar inbhuanaitheacht na pacáistíochta chun feidhmiú mhargadh inmheánach an Aontais a áirithiú agus cuireadh i dtábhacht an gá le cur chuige coitianta i leith in‑athchúrsáilteacht pacáistíochta, go háirithe an cur chuige critéir ‘dearadh don athchúrsáil’. Níos sonraíche, chuir ionadaithe tionscail i dtábhacht an gá le: (i) creat dlíthiúil socair agus comhchuibhithe lena n‑áirithítear deimhneacht ó thaobh na hinfheistíochta de; (ii) cothroime iomaíochta a spreagann táirgeacht pacáistíocht inbhuanaithe; agus (iii) feidhmiú éifeachtach margaí athchúrsála chun infhaighteacht agus cáilíocht an amhábhair thánaistigh a fheabhsú. Ghair ionadaithe ón tsochaí shibhialta cur chun feidhme éifeachtach an ordlathais dramhaíola i slabhra luacha na pacáistíochta le bearta a dhreasaíonn cosc agus athúsáid dramhaíl ó phacáistíocht. Is féidir teacht ar chonclúidí mionsonraithe ó na comhairliúcháin leis na páirtithe leasmhara in Iarscríbhinn 2 den Mheasúnú Tionchair. •Saineolas a bhailiú agus a úsáid Anuas ar an gcomhairliúchán leis na páirtithe leasmhara, úsáideadh roinnt príomhfhoinsí eile faisnéise don mheasúnú tionchair sin. Chun tuilleadh anailíse a dhéanamh ar na roghanna difriúla, d’úsáid an Coimisiún comhairleoirí seachtracha faoi dhá chonradh tacaíochta. Forbraíodh leis na staidéir sin ‘modheolaíocht samhaltaithe tionchair’ agus ‘modheolaíocht bonnlíne’. Úsáidtear an chéad cheann chun na bearta beartaithe a shamhaltú, i.e. samhaltú a dhéanamh ar an athrú ar shreabhadh maise, costais airgeadais, tionchair chomhshaoil agus shóisialta (fostaíocht). Sa cheann deiridh (an mhodheolaíocht bhonnlíne) soláthraítear forbhreathnú ar thomhaltas dramhaíola ó phacáistíocht, giniúint dramhaíola agus bainistíocht dramhaíola do na 27 mBallstát den Aontas Eorpach. Áirítear ann treochtaí stairiúla bunaithe ar shonraí reatha agus réamh‑mheastacháin don todhchaí go dtí 2050 araon. Is cás ‘gan aon athrú beartais’ é an bhonnlíne go bunúsach, i.e. samhaltú ar threochtaí don todhchaí i gcás ina bhfanann gach beartas agus beart ar leibhéal an Aontais agus náisiúnta i bhfeidhm, arna chomhlánú ag aon togra(í) reachtach(a) amach anseo de chuid an Choimisiúin. Rinne Airmheán Comhpháirteach Taighde (JRC) an Choimisiúin staidéar tacaíochta eile chun anailís a dhéanamh ar thionchair na mbeart a mheascann siombailí ar ghabhdáin dramhaíola le lipéid mheaitseála ar phacáistíocht (forbraíodh an ceann deiridh faoin dá staidéar thuasluaite). D’oibrigh an sainchomhairleoir agus a shaineolaithe go dlúth le ranna ábhartha an Choimisiúin le linn chéimeanna éagsúla an staidéir. Bailíodh sonraí agus barúlacha breise trí agallaimh spriocdhírithe le páirtithe leasmhara agus comhairliúcháin ghrinn leis na Ballstáit. Forbraíodh bearta féideartha maidir le málaí siopadóireachta plaisteacha i dtosach sa ‘Staidéar maidir le Cur chun Feidhme na Treorach um Málaí Plaisteacha nasctha leis an Staidéar Scóipe chun measúnú a dhéanamh ar indéantacht bearta breise an Aontais’, agus rinneadh measúnú tionchair ar na bearta beartaithe sa dara staidéar tacaíochta. Ar deireadh, forbraíodh bearta maidir le pacáistíocht inmhúirínithe mar chuid de Staidéar 2020 ar Relevance of biodegradable and compostable consumer plastic products and packaging in a circular economy [Ábharthacht táirgí plaisteacha tomhaltóirí in‑bhithmhillte agus inmhúirínithe agus pacáistíocht i ngeilleagar ciorclach]. Tugadh tuilleadh inspioráide sa staidéar seo freisin do Theachtaireacht an Choimisiúin maidir le creat beartais an Aontais i ndáil le plaistigh bhithbhunaithe, in‑bhithmhillte agus inmhúirínithe. •Measúnú tionchair Tá an togra bunaithe ar mheasúnú tionchair. Tar éis dul i ngleic le barúlacha an Bhoird um Ghrinnscrúdú Rialála ina thuairim dhiúltach an 13 Bealtaine 2022 agus na modhnuithe agus breiseanna is gá a dhéanamh, fuarthas tuairim dhearfach ón measúnú tionchair an 30 Meán Fómhair 2022. Sainaithníodh trí phríomhfhadhb sa mheasúnú tionchair: (1)Giniúint dramhaíola ó phacáistíocht ag fás: Ní rabhthas in ann an treocht sin a chúlú i dTreoir 94/62/CE, d’ainneoin forálacha sonracha maidir le pacáistíocht a íoslaghdú. Chuir nósanna tomhaltais nua leis an treocht fáis (e.g. tomhaltas beir leat, díolacháin ar líne agus seachadtaí baile méadaithe).

(2)Bacainní le hathchúrsáil agus athúsáid pacáistíochta: áirítear leo sin tosca amhail úsáid mhéadaithe as gnéithe dearaidh pacáistíochta a chuireann cosc ar athchúrsáil, traséilliú méadaithe ar shruthanna athchúrsála inmhúirínithe, substaintí i bpacáistíocht a d’fhéadfadh a bheith guaiseach agus lipéadú nach bhfuil soiléir ar phacáistíocht lena sórtáil. Dá thoradh sin, níl an tosaíocht d’athúsáid agus athchúrsáil thairis athshlánú agus líonadh talún curtha chun feidhme ina hiomláine go fóill. (3)Cáilíocht íseal athchúrsála i bpacáistíocht phlaisteach agus úsáid amhábhair thánaisteacha: cuireann sé sin teorainn ar chumas an Aontais úsáid óghábhar i bpacáistíocht nua a laghdú. Cuireann teipeanna margaidh agus easnaimh sa chreat rialála atá ann faoi láthair bac ar bhrabúsacht gníomhaíochtaí athchúrsála agus cuireann siad brú ar an infheistíocht sa teicneolaíocht agus sa lóistíocht soláthair is gá lena áirithiú go mbailítear, go sórtáiltear agus go n‑athchúrsáiltear pacáistíocht ar leibhéal ardcháilíochta. Mar gheall ar an méid thuas, is iad cuspóirí uileghabhálacha an togra reachtaigh seo chun tionchair dhiúltacha na pacáistíochta agus na dramhaíola ó phacáistíocht ar an gcomhshaol a laghdú agus feabhas a chur ar fheidhmiú an mhargaidh inmheánaigh. Is iad seo a leanas na cuspóirí sonracha: (i) giniúint dramhaíola ó phacáistíocht a laghdú; (ii) geilleagar ciorclach le haghaidh pacáistíochta a chur chun cinn ar bhealach costéifeachtach; agus (iii) úsáid ábhar athchúrsáilte i bpacáistíocht a chur chun cinn. Cuireadh i dtoll a chéile sa mheasúnú tionchair gach beart féideartha don anailís, bunaithe ar thrí staidéar a rinne comhairleoir seachtrach, ceardlanna le páirtithe leasmhara, comhairliúchán poiblí ar líne agus agallaimh spriocdhírithe. Grúpáladh na bearta éagsúla, casta agus idirghaolmhara faoi thrí rogha beartais, a chuirtear i gcomparáid le cás ‘gnó mar is gnách’. Éiríonn Roghanna 1 go 3 níos láidre i dtéarmaí a n‑éifeachtachta comhshaoil, agus a n‑ualaigh agus ionsá cur chun feidhme freisin, mar a leanas: ·Leagtar amach i Rogha 1 bearta chun caighdeánú a mhéadú agus bunaítear ann ceanglais fhíor‑riachtanacha níos soiléire ar iondúil go mbíonn siad ina réamhriachtanais le haghaidh beart i ngrúpaí eile. ·I Rogha 2 leagtar amach spriocanna sainordaitheacha maidir le laghdú dramhaíola, athúsáid le haghaidh earnálacha áirithe agus íosmhéid ábhar athchúrsáilte i bpacáistíocht phlaisteach, ceanglais chun in‑athchúrsáilteacht fhoriomlán a áirithiú faoi 2030 agus rialacha táirge comhchuibhithe. ·I Rogha 3 leagtar amach spriocanna sainordaitheacha níos airde agus ceanglais táirge bhreise ná mar atá i Rogha 2. Is iad na príomhroghanna beartais do dhéantóirí beartais sna 27 mBallstát den Aontas sna 3 réimse idirghabhála spriocanna laghdaithe dramhaíola náisiúnta, spriocanna athúsáidte d’oibreoirí eacnamaíocha in earnálacha áirithe, bearta chun in‑athchúrsáilteacht a mhéadú, agus spriocanna le haghaidh ábhar athchúrsáilte i bpacáistíocht phlaisteach. De na bearta cumasúcháin, is iad córais aisíoca éarlaise shainordaitheacha agus rialacha lipéadaithe chun sórtáil tomhaltóirí a éascú na roghanna beartais amuigh. Cuirtear na bearta atá i ngach rogha i láthair sa Tábla a leanas. Chun na hidirnaisc eatarthu a léiriú, tá an uimhir chéanna ar bhearta malartacha, e.g. M2b agus M2c. Tá bearta maidir leis na príomhroghanna beartais i gcló trom. Rogha 1: Caighdeánú níos fearr agus Ceanglais Fhíor‑Riachtanacha níos soiléire Rogha 2: Spriocanna sainordaitheacha agus ceanglais níos géire Rogha 3: Spriocanna agus ceanglais forleathana M5: Íoslaghdú ar spás bán ar phacáistíocht in earnálacha roghnaithe, lena n‑áirítear ríomhthráchtáil M1: Nuashonrú ar Cheanglais Fhíor‑riachtanacha chun róphacáistíocht a íoslaghdú M10a: Athbhreithniú ar chaighdeán CEN chun sainmhíniú a thabhairt ar phacáistíocht in‑athchúrsáilte M19: soiléireacht a thabhairt ar an sainmhíniú ar ghníomhaíocht athúsáidte seachas gníomhaíocht ‘ullmhú le haghaidh athúsáidte’ M8b: Spriocanna athúsáidte sainordaitheacha le haghaidh grúpaí pacáistíochta roghnaithe le haghaidh 2030/2040 in earnálacha roghnaithe +M19+M10a+M10b: Sainmhínithe agus ceanglais shainordaitheacha le haghaidh formáidí pacáistíochta athúsáidte arna leagan amach i reacht agus i gcaighdeáin an Aontais le haghaidh formáidí áirithe+M10c: Sainmhíniú agus caighdeáin shainordaitheacha le haghaidh córais athúsáidte M7: Céimnigh amach pacáistíocht inseachanta / neamhriachtanach M2b: Sprioc shainordaitheach chun dramhaíl ó phacáistíocht per capita a laghdú 19 % in 2030 i gcomparáid leis an mbonnlíne +M1+M5 M8c: Spriocanna sainordaitheacha ardleibhéil chun athúsáid pacáistíochta a mhéadú faoi 2030/2040 in earnálacha roghnaithe +M10a+ M10b+M10c+M19 M2c: Sprioc shainordaitheacha chun dramhaíl ó phacáistíocht per capita a laghdú 23 % in 2030 i gcomparáid leis an mbonnlíne +M1+M5+M7+M3: Faoi 2030, cosc a chur ar an bpacáistíocht is troime le haghaidh míreanna roghnaithe bunaithe ar roghanna malartacha níos éadroime atá ann faoi láthair M21a: Beidh gach pacáistíocht in‑athúsáidte nó in‑athchúrsáilteacht faoi 2030 – soiléiriú ar Cheanglais Fhíor‑riachtanacha agus sainmhíniú in‑athchúrsáilteacht +M21b: Is gá go mbeadh gach pacáistíocht in‑athúsáidte in‑athchúrsáilte ó 2030 M22a: Sainmhíniú cáilíochtúil ar phacáistíocht in‑athchúrsáilte M28: Soiléiriú ar in‑bhithmhillteacht agus inmhúirínitheacht agus nuashonruithe ar Cheanglais Fhíor‑riachtanacha agus caighdeán EN 13432 M29a: Ceadú do phlaistigh inmhúirínithe agus thraidisiúnta le haghaidh cineálacha pacáistíochta roghnaithe M22b: Sainmhíniú ar phacáistíocht in‑athchúrsáilte bunaithe ar chritéir maidir le dearadh pacáistíochta le haghaidh athchúrsála (DfR) comhlánaithe ag an nós imeachta measúnaithe in‑athchúrsáilteachta agus liosta diúltach de shaintréithe pacáistíochta neamh‑in‑athchúrsáilte +M21a+M21b+M22a+M23: Comhchuibhiú na gCritéar Modhnaithe Táille EPR M29d: Inmhúiríntheacht shainordaitheacha le haghaidh cinn áirithe de na cineálacha plaisteach pacáistíochta roghnaithe agus le haghaidh na gceann eile inmhúirínithe nó plaistigh thraidisiúnta féideartha +M28 M22c: Sainmhíniú cáilíochtúil ar phacáistíocht in‑athchúrsáilte +M21a+M21b+M22a+M23 M29b: Inmhúiríntheacht shainordaitheacha le haghaidh gach cineáil plaisteach pacáistíochta roghnaithe +M28 M37: Sainmhíniú ar Ábhar Athchúrsáilte agus modh tomhais M35em: Spriocanna leathana le haghaidh ábhar athchúrsáilte i bpacáistíocht phlaisteach bunaithe ar íogaireacht teagmhála le haghaidh 2030 agus 2040 +M37 M35eh: Spriocanna leathana le huaillmhian níos airde le haghaidh ábhar athchúrsáilte i bpacáistíocht phlaisteach bunaithe ar íogaireacht teagmhála le haghaidh 2030 agus 2040 +M37 Mx: Nuashonrú ar lipéadú bunaithe ar ábhar atá ann faoi láthair: Baint cód alfa‑uimhriúla le haghaidh sórtálaithe dramhaíola M31: Nuashonrú ar shainmhínithe a bhaineann le substaint ghuaiseach M32a: An fhaisnéis ar shubstaintí guaiseacha a leathnú Ma&b: DRS sainordaitheacha agus íoscheanglais le haghaidh gach DRS M27c-y: Lipéadú comhchuibhithe ar tháirgí agus gabhdáin dramhaíola chun sórtáil tomhaltóirí a éascú (ardchórais phicteagram Nordacha)+Mx+Mk: Srianta maidir le lipéid mhearbhlacha M12-u: Lipéadú comhchuibhithe, sainordaitheach le haghaidh pacáistíocht in‑athúsáidte M38-j: Critéir lipéadaithe le haghaidh Ábhar Athchúrsáilte M32b: Fógra maidir le substaintí arb údar imní iad i bpacáistíocht +M33a: Srianta ar shubstaintí faoi REACH +M31 M40b: Íoschritéir GPP shainordaitheacha le haghaidh pacáistíocht táirgí agus seirbhísí tosaíochta M42b: Comhchuibhiú chóras tuairiscithe EPR MPCB: Oibleagáidí tuairiscithe leathnaithe ar PCB Mc: Úsáid tosaíochta pacáistíochta athchúrsáilte ó DRS +Ma&b M26cc: Scéimeanna bailithe dramhaíola mar mhalairt ar DRS+Mx+M12-u+M38-j+M27c-y+Mk M32c: Fógra maidir le gach substaint i bpacáistíocht +M33b: Srianta ar shubstaintí faoi PPWD athbhreithnithe +M31 M40c: Íoschritéir GPP shainordaitheacha le haghaidh phacáistíocht gach táirge agus seirbhíse M34b: Ceanglas maidir le tuairisciú sainordaitheach le haghaidh ábhar athchúrsáilte le haghaidh gach pacáistíochta +M42b + MPCB Bunaithe ar mheasúnú ar na tionchair ar na bearta, is fearr leis an gCoimisiún Rogha 2. •Oiriúnacht rialála agus simpliú Tá leibhéil dhifriúla ualaigh riaracháin ag baint leis na bearta beartaithe, a thiocfadh go príomha as faireachán agus tuairisciú ar chomhlíontacht, le haghaidh údaráis phoiblí agus gnólachtaí araon. An tráth céanna, baintear leas iomlán as úsáid an digitithe chun an t‑ualach riaracháin a laghdú. Mar shampla, tá sé beartaithe go nglacfadh an Coimisiún le gníomh cur chun feidhme chun na coinníollacha a bhunú lena sainaithneofaí comhdhéanamh ábhartha pacáistíochta trí bhíthin teicneolaíochtaí marcála digiteacha. Moltar freisin go mbeadh cóid QR nó bealaí coibhéiseacha ar phacáistíocht in‑athúsáidte chun a n‑aisghabháil a éascú agus lipéid shonracha comhchuibhithe a thugann eolas i gceart do thomhaltóirí maidir le hin‑athúsáideacht pacáistíochta, infhaighteacht córas athúsáidte. Thairis sin, ba cheart leis an lipéadú pacáistíochta comhchuibhithe le haghaidh sórtáil tomhaltóirí an scagadh dramhaíola a fheabhsú agus is simpliú suntasach é le haghaidh na n-oibreoirí. •Cearta bunúsacha Níl aon iarmhairtí ag an togra maidir le cosaint na gceart bunúsach. 4.IMPLEACHTAÍ BUISÉADACHA Léirítear sa ráiteas airgeadais a áirítear na himpleachtaí buiséadacha mionsonraithe agus na hacmhainní daonna agus riaracháin is gá sa Togra seo. Is é an Coimisiún Eorpach, agus go sonrach Ard‑Stiúrthóireacht an Chomhshaoil (AS ENV), a bheidh freagrach as an rialachán a chaibidliú tríd an ngnáthnós imeachta comhchinnteoireachta, chomh maith lena chur chun feidhme go ginearálta agus as glacadh gach gnímh cur chun feidhme agus tarmligthe a bheartaítear ann. Áirítear ar ranna agus gníomhaireachtaí eile a sholáthróidh ionchur Eurostat, an tAirmheán Comhpháirteach Taighde (JRC) agus an Ghníomhaireacht Eorpach Ceimiceán (ECHA).

Tá na samhlacha airgeadais reatha bunaithe ar thrí phost coibhéise lánaimseartha Riarthóra (AD) chun na tascanna sin amháin a dhéanamh: (i) an Rialachán a chaibidliú agus a chur chun feidhme go ginearálta; agus (ii) an obair ullmhúcháin chun an reachtaíocht thánaisteach a dhréachtú. Tá sé beartaithe go ndéanfaidh beirt saineolaithe náisiúnta coibhéise lánaimseartha ar iasacht agus beirt ghníomhairí conarthacha na cúraimí teicniúla (i bhfianaise na hamlíne ionchais). Beidh na costais le haghaidh fhoireann an Choimisiúin cothrom le EUR 6 537 000 bunaithe ar na scálaí tuarastail is déanaí, atá ar fáil go poiblí. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Áirítear sa togra roinnt forálacha chun faireachán agus an tuiscint ar shreafaí pacáistíochta a fheabhsú. Cuirfear iad seo leis an ríomh atá ann faoi láthair agus ceanglais tuairiscithe le haghaidh na mBallstát faoi Chinntí an Choimisiúin 2005/270/CE agus 2018/896/CE. Beidh gá na cinntí sin a chur in ionad ceanglais tuairiscithe bhreise le tacú le faireachán agus cur chun feidhme foriomlán na gceanglas substainteach a bhaineann le: (1) málaí siopadóireachta plaisteacha (i.e. tuairisciú dí‑chomhiomlánaithe agus sainordaitheach agus catagóirí difriúla málaí siopadóireachta plaisteacha); (2) an ráta bailithe do phacáistíocht a chumhdaítear leis an oibleagáid córais éarlaise agus aisíoca a chur ar bun; agus (3) sonraí a bhaineann le catagóirí pacáistíochta sonracha, is gá chun an mhodheolaíocht a fhorbairt chun measúnú a dhéanamh ar in‑athchúrsáilteacht pacáistíochta. Le tacú le faireachán a dhéanamh ar fhreagracht leathnaithe táirgeora (EPR) ar leibhéal an Bhallstáit, agus ceanglais EPR a chomhchuibhiú chun iad a dhéanamh níos éifeachtaí ar fud an Aontais, moltar sa tionscnamh seo freisin ceanglas clárúcháin le haghaidh oibreoirí eacnamaíocha (tairgeoirí) agus a n‑eagraíochtaí um fhreagracht táirgeoirí i gcás ina gcuireann siad pacáistíocht ar fáil ar mhargadh Ballstáit den chéad uair. Gabhann ceanglais chomhchuibhithe leis sin chun sonraí a thuairisciú ar phacáistíocht den sórt sin chuig na húdaráis náisiúnta. Laghdóidh sé sin an t‑ualach riaracháin ar thairgeoirí ar gá dóibh faoi láthair oiriúnú do cheanglais náisiúnta atá ag éirí níos difriúla lena chéile maidir le tuairisciú EPR, agus ceadóidh sé do na Ballstáit a n‑oibleagáidí tuairiscithe a chomhlíonadh agus an leibhéal gráinneachta sonraí is gá a sholáthar chun tacú le coigeartuithe beartais amach anseo, go háirithe maidir le hin‑athchúrsáilteacht phacáistíochta. Cuirtear teorainn sa togra le tuairisciú sonraí maidir le spriocanna athúsáidte agus athlíonta chuig an méid a thuairiscíonn oibreoirí eacnamaíocha chuig na húdaráis inniúla; ní bheartaítear aon tuairisciú breise chuig an gCoimisiún. Glacfaidh an Coimisiún na rialacha ríofa sna gníomhartha cur chun feidhme. • Míniúchán mionsonraithe ar fhorálacha sonracha an togra Leagtar amach na forálacha ginearálta i gCaibidil I. Leagtar ábhar an Rialacháin seo síos in Airteagal 1. Mínítear ann go dtugtar isteach leis ceanglais le haghaidh shaolré foriomlán na pacáistíochta a mhéid a bhaineann le hinbhuanaitheacht comhshaoil agus lipéadú ionas gur féidir pacáistíocht a chur ar an margadh, chomh maith le ceanglais maidir le freagracht, bailiú, cóireáil, athchúrsáil leathnaithe an táirgeora i ndáil le dramhaíl ó phacáistíocht. Mínítear ann go rannchuidíonn an Rialachán seo le feidhmiú éifeachtúil an mhargaidh inmheánaigh fad is go dtéitear i ngleic le cuspóirí comhshaoil maidir le tionchair dhiúltacha na pacáistíochta agus na dramhaíola ó phacáistíocht ar an gcomhshaol agus ar shláinte an duine a chosc nó a laghdú. Ar an mbealach seo, rannchuidíonn sé leis an aistriú chuig geilleagar ciorclach i gcomhréir leis an ordlathas dramhaíola. Leagtar síos in Airteagal 2 go bhfuil feidhm ag an Rialachán seo maidir leis an bpacáistíocht uile, gan beann ar an ábhar a úsáidtear, agus leis an dramhaíl uile ó phacáistíocht. In Airteagal 3, leagtar síos na sainmhínithe is gá chun críocha an Rialacháin seo. Glactar roinnt de na sainmhínithe sin ar aghaidh ón gCreat Reachtach Nua (Rialachán (CE) Uimh. 765/2008 agus Cinneadh 768/2008/CE), ón Treoir maidir le Pacáistíocht agus Dramhaíl ó Phacáistíocht a aisghaireadh nó ó reachtaíocht an Aontais atá i bhfeidhm faoi láthair (amhail an Treoir Réime Dramhaíola agus an Rialachán maidir le Faireachas Margaidh). Tugtar isteach sraith nua sainmhínithe, go háirithe chun príomhbhearta an tionscnaimh seo a chur chun feidhme ag díriú ar phacáistíocht in‑athchúrsáilte, úsáid ábhair athchúrsáilte i bpacáistíocht phlaisteach, pacáistíocht in‑athúsáidte agus dramhaíl ó phacáistíocht a chosc. Le hAirteagal 4 leagtar síos prionsabal na saorghluaiseachta ar an margadh aonair maidir le pacáistíocht a chomhlíonann na ceanglais inbhuanaitheachta agus na ceanglais lipéadaithe a leagtar síos sa Rialachán seo. Tá ceanglais inbhuanaitheachta do phacáistíocht i gCaibidil II. Le hAirteagal 5 leagtar síos ceanglais maidir le substaintí i bpacáistíocht, go háirithe srian ar leibhéal tiúchana luaidhe, caidmiam, mearcair agus cróimiam heicsifhiúsaigh. Tugtar de chumhacht don Choimisiún gníomhartha tarmligthe a ghlacadh chun leibhéal an tsriain seo a ísliú chomh maith le díolúintí uaidh a leagan síos. Éilíonn Airteagal 6 go mbeidh an phacáistíocht in‑athchúrsáilte agus leagtar amach ann na ceanglais a chaithfear a chomhlíonadh i gcur chuige dhá chéim. Ón 1/1/2030, beidh ar an bpacáistíocht na critéir maidir le dearadh le haghaidh athchúrsála a chomhlíonadh agus, ón 1/1/2035, déanfar na ceanglais a choigeartú tuilleadh chun a áirithiú go ndéanfar pacáistíocht in‑athchúrsáilte a bhailiú, a shórtáil agus a athchúrsáil go leordhóthanach agus go héifeachtach freisin (‘athchúrsáilte ar scála’). Bunófar i ngníomhartha tarmligthe a ghlacfaidh an Coimisiún na critéir maidir le dearadh na hathchúrsála agus an mhodheolaíocht chun a mheas an ndéantar athchúrsáil ar phacáistíocht ar scála. Is gá na forálacha seo a chur i bhfeidhm go difriúil chun an reachtaíocht is gá lena mionsonraítear na ceanglais in‑athchúrsáilteachta a ghlacadh agus chun am leordhóthanach a thabhairt don tionscal oiriúnú do na rialacha nua. Thairis sin, bunaítear leis an bhforáil seo an riail go ndéanfar ranníocaíochtaí airgeadais atá le híoc ag táirgeoirí chun a n‑oibleagáidí um fhreagracht leathnaithe táirgeoirí a chomhlíonadh a mhodhnú bunaithe ar na gráid feidhmíochta in‑athchúrsáilteachta faoi na critéir um dhearadh le haghaidh athchúrsála, a thabharfar cothrom le dáta chun athchúrsáil ar thairseacha scála a chur san áireamh, le cur i bhfeidhm ó 2035. Ar deireadh, socraítear rialacha sonracha maidir le pacáistíocht nuálach nach gceanglófar na ceanglais in‑athchúrsáilteachta ina leith a dhoiciméadú ach 5 bliana ó cuireadh ar an margadh í den chéad uair. Ina theannta sin, díolmhaítear ó na ceanglais in‑athchúrsáilteachta neasphacáistiú a chomhlíonann an sainmhíniú ar neasphacáistiú in Airteagal 4(25) de Rialachán (AE) 2019/6, chomh maith le pacáistíocht phlaisteach atá íogair ó thaobh teagmhála d’fheistí leighis a chumhdaítear faoi Rialachán (AE) 2017/745 agus d’fheistí leighis diagnóisic in vitro a chumhdaítear faoi Rialachán (AE) 2017/746 a bunaíodh faoin Airteagal sin go dtí 2034 chun sláinte agus sábháilteacht an duine agus ainmhithe a chur san áireamh. Éilíonn Airteagal 7 go mbeidh, ón 1 Eanáir 2030, íosmhéid áirithe d’ábhar athchúrsáilte i bpacáistíocht phlaisteach a bheidh aisghafa ó dhramhaíl plaisteach iarthomhaltais, in aghaidh an aonaid de phacáistíocht phlaisteach; tá pacáistíocht shonrach díolmhaithe, de réir mar is iomchuí. Méadófar na méideanna seo faoin 1 Eanáir 2040 agus ba cheart na maoluithe a athbhreithniú. Glacfaidh an Coimisiún gníomh cur chun feidhme chun an mhodheolaíocht a bhunú chun céatadán chion an ábhair athchúrsáilte atá aisghafa ó dhramhaíl plaisteach iarthomhaltais agus an fhormáid don doiciméadacht theicniúil ghaolmhar a ríomh agus a fhíorú. Leis an bhforáil seo tugtar de chumhacht don Choimisiún freisin gníomhartha tarmligthe a ghlacadh chun leasú a dhéanamh ar íoschéatadán d’ábhar athchúrsáilte atá aisghafa ó dhramhaíl plaisteach iarthomhaltais. Sainmhínítear le hAirteagal 8, in éineacht leis an sainmhíniú in Airteagal 3, na coinníollacha maidir le pacáistíocht a mheastar a bheith inmhúirínithe agus forordaítear go mbeidh faighneoga caife scagaire, lipéid ghreamaitheacha atá ceangailte de thorthaí agus glasraí agus málaí siopadóireachta plaisteacha an‑éadroma inmhúirínithe 24 mhí tar éis don Rialachán seo teacht i bhfeidhm. Beidh pacáistíocht eile, cé is moite de mhálaí siopadóireachta plaisteacha éadroma, ar tugadh solúbthacht do na Ballstáit ina leith, incháilithe le hábhar a athchúrsáil. Tugann sé de chumhacht don Choimisiún freisin gníomhartha tarmligthe a ghlacadh chun liosta na pacáistíochta a chaithfidh a bheith inmhúirínithe a leasú. Éilíonn Airteagal 9 go n‑íoslaghdófar meáchan agus toirt na pacáistíochta agus aird chuí á tabhairt ar shábháilteacht agus ar fheidhmiúlacht na pacáistíochta. Déanfar comhlíontacht na hoibleagáide seo a chruthú le doiciméadacht theicniúil. Leagann Airteagal 10 síos na ceanglais maidir le pacáistíocht in‑athúsáidte. Ar cheann de na ceanglais tá go ndéantar an phacáistíocht a cheapadh, a dhearadh agus a chur ar an margadh agus é de chuspóir aige sin í a athúsáid nó a athlíonadh uaslíon uaireanta. Ní mór pacáistíocht in‑athúsáidte a bheith ina cuid de chóras le haghaidh athúsáide freisin, a chomhlíonann na híoschoinníollacha a leagtar amach in Iarscríbhinn VI den Rialachán seo. Le Caibidil III leagtar síos ceanglais maidir le lipéadú, marcáil agus faisnéis.

Ceanglaítear le hAirteagal 11 go ndéanfar pacáistíocht a mharcáil le lipéad ina bhfuil faisnéis maidir lena comhdhéanamh ábhair chun sórtáil tomhaltóirí a éascú. Cuirfear na lipéid chéanna ar ghabhdáin dramhaíola chun go bhféadfaidh an tomhaltóir an bealach diúscartha iomchuí a shainaithint go héasca (Airteagal 12). Déanfar lipéid chomhchuibhithe a dhearadh freisin chun eolas a thabhairt, de rogha an mhonaróra, faoin ábhar athchúrsáilte i bpacáistíocht phlaisteach. Beidh cód QR nó cineál iompróra eile sonraí ar phacáistíocht in‑athúsáidte a thabharfaidh rochtain ar an bhfaisnéis ábhartha chun a hathúsáid a éascú. Tabharfar de chumhacht don Choimisiún, trí bhíthin gníomhartha cur chun feidhme, ceanglais chomhchuibhithe lipéadaithe agus formáidí comhchuibhithe lipéadaithe a bhunú do phacáistíocht agus do ghabhdáin dramhaíola chomh maith le comhdhéanamh ábhartha modhanna pacáistíochta na dteicneolaíochtaí marcála digiteacha a shainaithint. Leagtar síos oibleagáidí na n‑oibreoirí eacnamaíocha i gCaibidil IV agus is forálacha caighdeánacha den chuid is mó atá ann ó Chinneadh 768/2008/CE. Is fiú Airteagal 14 agus Airteagail 21‑28 a lua, áfach. Éilíonn Airteagal 14 go ndéanfaidh soláthraithe pacáistíochta nó ábhair pacáistíochta an fhaisnéis agus an doiciméadacht go léir is gá a sholáthar don mhonaróir chun comhréireacht na pacáistíochta a léiriú. Sonraítear le hAirteagal 21 nach mór d’oibreoirí eacnamaíocha a sholáthraíonn táirgí do dháileoirí deiridh nó d’úsáideoirí deiridh i bpacáistíocht ghrúpáilte, iompair nó ríomhthráchtála a áirithiú go bhfuil an cóimheas idir an spás folamh sa phacáistíocht i ndáil leis an táirge/na táirgí pacáistithe 40 % ar a mhéad. Foráiltear le hAirteagal 22 nár cheart d’oibreoirí eacnamaíocha pacáistíocht a chur ar an margadh sna formáidí agus chun na gcríoch a liostaítear in Iarscríbhinn V a ghabhann leis an Rialachán. Tugtar de chumhacht don Choimisiún an liosta seo a leasú trí ghníomh tarmligthe a ghlacadh. Éilíonn Airteagail 23 agus 24 go n‑áiritheoidh an t‑oibreoir eacnamaíoch a chuireann pacáistíocht in‑athúsáidte ar an margadh go bhfuil córas athúsáide i bhfeidhm don phacáistíocht seo. Déanfaidh na hoibreoirí eacnamaíocha a bhaineann leas as pacáistíocht in‑athúsáidte córas a chur ar bun freisin chun an phacáistíocht seo a athúsáid nó chun a bheith rannpháirteach ann. Leagtar síos na ceanglais maidir leis an gcóras le haghaidh athúsáide agus maidir le hathriochtú pacáistíochta in‑athúsáidte in Iarscríbhinn VI a ghabhann leis an Rialachán. Éilíonn Airteagal 25 go ndéanfaí oibreoirí eacnamaíocha a thairgeann táirgí lena gceannach trí athlíonadh faisnéis áirithe a sholáthar d’úsáideoirí deiridh agus go n‑áiritheofaí go gcomhlíonann stáisiúin athlíonacháin na ceanglais a leagtar síos i gCuid C d’Iarscríbhinn VI. Leagtar síos le hAirteagal 26 roinnt spriocanna maidir le hathúsáid agus athlíonadh le haghaidh earnálacha éagsúla agus formáidí pacáistíochta. Bunaítear leis freisin díolúintí ón oibleagáid na spriocanna athúsáide agus athlíonacháin a bhaint amach. Féadfaidh an Coimisiún gníomhartha tarmligthe a ghlacadh lena leagtar síos spriocanna athúsáide níos sonraí agus díolúintí breise. Leagann Airteagail 27 agus 28 síos na rialacha maidir le ríomh agus baint amach na spriocanna éagsúla athúsáide agus athlíonacháin a leagtar síos in Airteagal 26 agus na rialacha maidir le tuairisciú don údarás inniúil ar na spriocanna sin. Faoin 31 Nollaig 2028, glacfaidh an Coimisiún gníomh cur chun feidhme lena mbunófar rialacha mionsonraithe maidir le ríomh agus an mhodheolaíocht maidir leis na spriocanna a leagtar síos in Airteagal 26. Leagtar síos le Caibidil V (Airteagal 29) nach bhféadfaidh tomhaltas bliantúil málaí siopadóireachta plaisteacha éadroma dul thar 40 mála den sórt sin in aghaidh an duine faoin 31 Nollaig 2025. Féadfaidh na Ballstáit málaí siopadóireachta plaisteacha an‑éadroma, atá riachtanach chun críoch sláinteachais nó a chuirtear ar fáil mar phacáistíocht díolacháin do bhia scaoilte chun cur amú bia a chosc, a eisiamh ón oibleagáid an sprioc a bhaint amach. Is forálacha caighdeánacha ó Chinneadh 768/2008/CE maidir le conas measúnú a dhéanamh ar chomhréireacht na pacáistíochta den chuid is mó atá i gCaibidil VI faoi chomhréireacht na pacáistíochta. Baineann sí leis na nithe seo a leanas: – modhanna iontaofa, cruinne agus in‑atáirgthe a úsáid chun tástálacha, tomhais agus ríomhanna a dhéanamh (Airteagal 30); – caighdeáin chomhchuibhithe lena dtugtar toimhde comhréireachta (Airteagal 31); – an deis a bheith ann don Choimisiún sonraíochtaí teicniúla coiteanna a ghlacadh i gcás nach bhfuil caighdeáin chomhchuibhithe ar fáil (Airteagal 32); –an nós imeachta um measúnú comhréireachta (Airteagal 33); agus –dearbhú comhréireachta AE (Airteagal 34). Baineann Caibidil VII le bainistíocht ar phacáistíocht agus le bainistíocht ar dhramhaíl ó phacáistíocht. Éilíonn Airteagal 35 go n‑ainmneoidh na Ballstáit údarás inniúil chun na hoibleagáidí a eascraíonn as Airteagail 26 go 29 agus Caibidil VII a chur chun feidhme agus a fhorfheidhmiú. Baineann Airteagal 36 leis an tuarascáil luathrabhaidh, atá le dréachtú ag an gCoimisiún i gcomhar leis an nGníomhaireacht Eorpach Chomhshaoil, maidir leis an dul chun cinn atá á dhéanamh faoi chomhair bhaint amach na spriocanna a leagtar síos in Airteagail 38 agus 46. Éilíonn Airteagal 37 go ndéanfaidh na Ballstáit caibidil ar bhainistíocht pacáistíochta agus ar bhainistíocht dramhaíola ó phacáistíocht a thabhairt isteach ina bpleananna bainistíochta dramhaíola mar a cheanglaítear in Airteagal 28 de Threoir 2008/98/CE.

Éilíonn Airteagal 38 go ndéanfaidh gach Ballstát an dramhaíl ó phacáistíocht a ghintear in aghaidh an duine a laghdú de réir a chéile i gcomparáid leis an dramhaíl ó phacáistíocht a ghintear in aghaidh an duine in 2018, 5 % faoi 2030, 10 % faoi 2035 agus 15 % faoi 2040. Cuirfidh na Ballstáit bearta chun feidhme, amhail ionstraimí eacnamaíocha agus bearta eile, chun dreasachtaí a sholáthar chun an t‑ordlathas dramhaíola a chur i bhfeidhm, chun giniúint dramhaíola ó phacáistíocht a chosc agus chun tionchar comhshaoil na pacáistíochta a íoslaghdú. Éilíonn Airteagal 39 go ndéanfaidh na Ballstáit clár a bhunú a fhónfaidh chun faireachán a dhéanamh ar chomhlíontacht cheanglais Chaibidil VII ag táirgeoirí pacáistíochta. Clárófar táirgeoirí, eagraíochtaí um fhreagracht táirgeoirí i gcás eagraíocht den sórt sin a bheith ceaptha ag táirgeoir, nó an t‑ionadaí ceaptha don fhreagracht leathnaithe táirgeoirí i gclár an Bhallstáit ina gcuireann an táirgeoir an phacáistíocht ar fáil den chéad uair. Ní chuirfidh táirgeoirí nach bhfuil cláraithe pacáistíocht ar fáil ar mhargadh Ballstáit. Leagtar síos le hAirteagal 40 go mbeidh freagracht leathnaithe táirgeoirí as a bpacáistíocht ag táirgeoirí a chuireann pacáistíocht ar fáil ar an margadh den chéad uair laistigh de chríoch Ballstáit i gcomhréir le hAirteagal 8 agus le hAirteagal 8a de Threoir 2008/98/CE. Baineann Airteagal 41 le heagraíochtaí um fhreagracht táirgeoirí. Má tá eagraíochtaí um fhreagracht táirgeoirí iolracha ann, ní mór a áirithiú go gcomhlíonfaidh siad a n‑oibleagáidí ar chríoch iomlán Ballstáit. Éilíonn Airteagal 42 go ndéanfaidh táirgeoirí nó eagraíocht um fhreagracht táirgeoirí cheaptha iarratas ar údarú ón údarás inniúil. Éilíonn Airteagal 43 go n‑áiritheoidh na Ballstáit go gcuirtear córais ar bun chun go bhféadfar an phacáistíocht agus an dramhaíl ó phacáistíocht go léir a thabhairt ar ais agus/nó a bhailiú ón tomhaltóir, ó úsáideoir deiridh eile, nó ón sruth dramhaíola. Éilíonn Airteagal 44 córas éarlaise agus aisíoca (DRS) le haghaidh buidéil deochanna phlaisteacha aon úsáide a bhfuil toilleadh suas le 3 lítear acu agus coimeádáin dí aon úsáide mhiotail agus alúmanaim a bhfuil toilleadh suas le 3 lítear acu. Leagann sé síos freisin díolúintí ón riail seo. Faoin 1 Eanáir 2029, ní mór do na Ballstáit a áirithiú go gcomhlíonann gach córas éarlaise agus aisíoca na híoscheanglais a leagtar amach in Iarscríbhinn X. Ceadaítear do na Ballstáit gloine a áireamh sa chóras éarlaise agus aisíoca freisin agus ba cheart dóibh a áirithiú go gcuirfear córais éarlaise agus aisíoca le haghaidh formáidí pacáistíochta aon úsáide, go háirithe le haghaidh buidéil deochanna ghloine aon úsáide, nuair is indéanta go teicniúil agus go heacnamaíoch, ar fáil go cothrom do phacáistíocht in‑athúsáidte. Éilíonn Airteagal 45 go ndéanfaidh na Ballstáit bearta chun méadú ar chórais a spreagadh chun go bhféadfar iad a athúsáid. D’fhéadfaí a áireamh le bearta den sórt sin e.g. úsáid córais éarlaise agus aisíoca le haghaidh pacáistíocht nach gcumhdaítear leis na córais aisíoca éarlaise atá sainordaithe ag Airteagal 44. Leagann Airteagal 46 síos spriocanna athchúrsála maidir le dramhaíl ó phacáistíocht nach mór do na Ballstáit a bhaint amach faoin 31 Nollaig 2025 agus faoin 31 Nollaig 2030, ar spriocanna iad atá mar an gcéanna i dTreoir 94/62/CE. Má chuireann na Ballstáit siar na sprioc‑amanna chun spriocanna 2025 a bhaint amach ní mór dóibh plean cur chun feidhme a chur isteach i gcomhréir le hIarscríbhinn XI. Féadfaidh an Coimisiún a iarraidh ar Bhallstát a phlean cur chun feidhme a athbhreithniú. Leagann Airteagail 47 agus 48 síos na rialacha maidir le baint amach na spriocanna athchúrsála a leagtar síos in Airteagal 46(1) a ríomh. Éilíonn Airteagal 49 go gcuirfí táirgeoirí nó eagraíochtaí um fhreagracht táirgeoirí faisnéis ar fáil maidir le cosc agus bainistíocht ar dhramhaíl ó phacáistíocht le haghaidh na pacáistíochta a sholáthraíonn siad laistigh de chríoch Ballstáit. Baineann Airteagal 50 le tuairisciú do gach bliain féilire ó na Ballstáit chuig an gCoimisiún maidir le: -baint amach na spriocanna athchúrsála, -tomhaltas málaí siopadóireachta plaisteacha an‑éadroma, éadroma agus tiubha, -an ráta bailithe do phacáistíocht a chumhdaítear leis an oibleagáid córais éarlaise agus aisíoca a chur ar bun, agus -an phacáistíocht a chuirtear ar an margadh agus na rátaí athchúrsála le haghaidh formáidí/cineálacha pacáistíochta mar a shonraítear i dTábla 3, Cuid 3, d’Iarscríbhinn II. Leagtar amach le hAirteagal 51 rialacha maidir le bunachair sonraí ar phacáistíocht agus ar an bhfaisnéis nach mór a bheith iontu. Baineann Caibidil VIII le nósanna imeachta coimirce agus tá sé bunaithe ar fhorálacha caighdeánacha. Baineann Caibidil IX (Airteagal 57) le soláthar poiblí glas agus, ar dhóigh níos sonraí, leis an bhféidearthacht go bhféadfaidh an Coimisiún gníomhartha tarmligthe a ghlacadh chun ceanglais is infheidhme maidir le conarthaí poiblí a bhunú (e.g. sonraíochtaí teicniúla, critéir roghnúcháin, critéir dhámhachtana, etc.), bunaithe ar na ceanglais inbhuanaitheachta a leagtar síos sa Rialachán seo. Is caibidil chaighdeánach í Caibidil X ina bhfuil airteagail maidir le gníomhartha tarmligthe (Airteagal 58) agus maidir le gníomhartha cur chun feidhme (Airteagal 59).

Leagtar amach i gCaibidil XI leasuithe ar Rialachán (AE) 2019/1020 agus ar Threoir (AE) 2019/904. Is caibidil chaighdeánach í Caibidil XII maidir le forálacha críochnaitheacha, ina bhfuil airteagail maidir le pionóis (Airteagal 62), maidir le meastóireacht a dhéanamh ar an Rialachán 8 mbliana tar éis a ghlactha (Airteagal 63), agus maidir le forálacha aisghairme agus idirthréimhseacha (Airteagal 64). 2022/0396 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le pacáistíocht agus dramhaíl ó phacáistíocht, lena leasaítear Rialachán (AE) 2019/1020 agus Treoir (AE) 2019/904, agus lena n‑aisghairtear Treoir 94/62/CE (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Is gá pacáistíocht a bheith ann chun táirgí a chosaint agus chun gurb siad éasca le hiompar ón áit a dtáirgtear iad go dtí an áit a n‑úsáidtear nó a dtomhlaítear iad. Is ríthábhachtach d’fheidhmiú an mhargaidh inmheánaigh do tháirgí bacainní ar an margadh inmheánach do phacáistíocht a chosc. Is ann do chostais bhreise le haghaigh oibreoirí eacnamaíocha mar gheall ar rialacha ilroinnte agus ceanglais dhoiléire. (2)Ina theannta sin, úsáideann an phacáistíocht méideanna móra óghábhar (úsáidtear 40 % de phlaistigh agus 50 % de pháipéar san Aontas le haghaidh pacáistíochta) agus is é sin 36 % de dhramhaíl sholadach chathrach. Cruthaíonn leibhéil arda pacáistíochta a ghintear, agus a mhéadaíonn i gcónaí, chomh maith le leibhéil ísle athúsáide agus droch‑athchúrsáil, bacainní suntasacha ar gheilleagar ciorclach ísealcharbóin a bhaint amach. Ar na cúiseanna sin, ba cheart leis an Rialachán seo rialacha a bhunú maidir le saolré iomlán na pacáistíochta a rannchuideoidh le feidhmiú éifeachtúil an mhargaidh inmheánaigh trí bhearta náisiúnta a chomhchuibhiú, agus drochthionchair na pacáistíochta agus na dramhaíola ó phacáistíocht ar an gcomhshaol agus ar shláinte an duine a chosc agus a laghdú. Trí bhearta a leagan amach i gcomhréir le hordlathas na dramhaíola, ba cheart rannchuideodh leis an aistriú chuig geilleagar ciorclach. (3)Leagtar síos le Treoir 94/62/CE ó Pharlaimint na hEorpa agus ón gComhairle ceanglais do na Ballstáit maidir le pacáistíocht, amhail ceanglais fhíor‑riachtanacha, a bhaineann le comhdhéanamh na pacáistíochta agus a cineál in‑athúsáidte agus in‑aisghabhála, agus spriocanna aisghabhála agus athchúrsála. (4)In 2014, moladh i Seiceáil Oiriúnachta a bhaineann le Treoir 94/62/CE oiriúnuithe ar na ceanglais fhíor‑riachtanacha chun iad a dhéanamh ‘níos nithiúla agus éasca a fhorfheidhmiú’ agus chun iad a neartú, rud a measadh mar phríomhuirlis chun feidhmíocht chomhshaoil níos fearr a bhaint amach maidir le pacáistíocht.

(5)I gcomhréir leis an gComhaontú Glas, tugtar gealltanas sa Phlean Gníomhaíochta nua um an nGeilleagar Ciorclach (CEAP) go ndéanfaí na ceanglais fhíor‑riachtanacha maidir le pacáistíocht a atreisiú d’fhonn gach pacáistíocht a dhéanamh in‑athúsáidte nó in‑athchúrsáilte faoi 2030, agus bearta eile a bhreithniú chun (ró)phacáistíocht agus dramhaíl ó phacáistíocht a laghdú, dearadh a spreagadh le haghaidh athúsáide agus in‑athchúrsáilteacht phacáistíochta, castacht ábhar pacáistíochta a laghdú agus ceanglais maidir le hábhar athchúrsáilte i bpacáistíocht phlaisteach a thabhairt isteach. Cuirtear de cheangal ar an gCoimisiún ann measúnú a dhéanamh ar indéantacht lipéadú ar fud an Aontais a éascaíonn deighilt cheart na dramhaíola ó phacáistíocht ag an bhfoinse. (6)Is í pacáistíocht phlaisteach an t‑ábhar is déine ó thaobh carbóin de agus, i dtéarmaí úsáid breosla iontaise, tá athchúrsáil ar dhramhaíl phlaisteach thart ar cúig huaire níos fearr ná loscadh le haisghabháil fuinnimh. Díreach mar a shonraítear sa Straitéis Eorpach um Plaistigh, tugtar gealltanas sa Phlean Gníomhaíochta nua um an nGeilleagar Ciorclach glacadh le plaistigh athchúrsáilte a mhéadú agus rannchuidiú le húsáid níos inbhuanaithe a bhaint as plaistigh. Rannchuidíonn buiséad an Aontais agus an córas acmhainní dílse le laghdú a dhéanamh ar thruailliú ó dhramhaíl ó phacáistíocht phlaisteach. Ón 1 Eanáir 2021, le Cinneadh (AE, Euratom) 2020/2053 ón gComhairle an 14 Nollaig 2020 maidir le córas acmhainní dílse an Aontais Eorpaigh, tugadh isteach ranníocaíocht náisiúnta atá comhréireach le cainníocht na dramhaíola ó phacáistíocht phlaisteach nach n‑athchúrsáiltear i ngach Ballstát. Tá an acmhainn dhílis seo mar chuid de dhreasachtaí chun tomhaltas plaistigh aon úsáide a laghdú, athchúrsáil a chothú agus borradh a chur faoin ngeilleagar ciorclach. (7)Chuir an Chomhairle i dtábhacht go láidir ina Conclúidí i mí na Nollag 2020, gur cheart don athbhreithniú ar Threoir 94/62/CE forálacha níos nithiúla, níos éifeachtaí agus níos éasca le cur chun feidhme a bhunú agus a thabhairt cothrom le dáta chun pacáistíocht inbhuanaithe a éascú sa mhargadh inmheánach agus castacht na pacáistíochta a íoslaghdú chun réitigh atá indéanta go heacnamaíoch a chothú, feabhas a chur ar ath‑inúsáidteacht agus in‑athchúrsáilteacht chomh maith le substaintí ar údar imní iad in ábhair phacáistíochta a íoslaghdú, go háirithe maidir le hábhair pacáistíochta bia, agus foráil a dhéanamh maidir le pacáistíocht a lipéadú ar bhealach sothuigthe chun tomhaltóirí a chur ar an eolas faoina hathchúrsáil agus cén áit ba cheart an dramhaíl a dhiúscairt chun sórtáil agus athchúrsáil a éascú. (8)Sa Rún ó Pharlaimint na hEorpa an 10 Feabhra 2021 maidir leis an bPlean Gníomhaíochta nua um an nGeilleagar Ciorclach athdhearbhaíodh an cuspóir go mbeidh gach pacáistíocht in‑athúsáidte nó in‑athchúrsáilte ar bhealach atá inmharthana go heacnamaíoch faoi 2030 agus iarradh ar an gCoimisiún togra reachtach a thíolacadh lena n‑áirítear bearta chun dramhaíl a laghdú agus spriocanna agus ceanglais fhíor‑riachtanacha uaillmhianacha sa Treoir maidir le Pacáistíocht agus Dramhaíl ó Phacáistíocht chun pacáistiú iomarcach a laghdú, lena n‑áirítear i ríomhthráchtáil, feabhas a chur ar in‑athchúrsáilteacht agus castacht na pacáistíochta a íoslaghdú, ábhar athchúrsáilte a mhéadú, substaintí guaiseacha agus díobhálacha a bhaint de réir a chéile, agus athúsáid a chur chun cinn. (9)Comhlánaíonn an Rialachán seo Rialachán [Éicidhearthóireacht do Tháirgí Inbhuanaithe], nach dtugtar aghaidh ar an bpacáistíocht mar chatagóir táirge sonrach faoina réir. Ba cheart a mheabhrú, áfach, maidir le táirgí sonracha, go bhféadfadh gníomhartha tarmligthe arna nglacadh ar bhonn Rialachán [Éicidhearthóireacht do Tháirgí Inbhuanaithe] ceanglais bhreise nó ceanglais níos mionsonraithe a bhunú maidir lena bpacáistíocht, go háirithe i ndáil le híoslaghdú pacáistíochta nuair is féidir pacáistíocht ar lú a tionchar ar an gcomhshaol a bheith mar thoradh ar dhearadh nó athdhearadh táirgí. (10)Ba cheart feidhm a bheith ag an Rialachán seo maidir leis an bpacáistíocht go léir a chuirtear ar an margadh san Aontas agus maidir le gach dramhaíl ó phacáistíocht, gan beann ar an gcineál pacáistíochta nó ar an ábhar a úsáidtear. Ar mhaithe le soiléireacht dhlíthiúil, ba cheart an sainmhíniú ar phacáistíocht faoi Threoir 94/62/CE roimhe seo a athstruchtúrú gan an tsubstaint a athrú. Ba cheart pacáistíocht díolacháin, pacáistíocht ghrúpáilte agus pacáistíocht iompair a shainiú ar leithligh chun dúbailt téarmaíochta a sheachaint. Dá dhroim sin, freagraíonn pacáistíocht díolacháin do phríomh‑phacáistíocht, pacáistíocht ghrúpáilte do phacáistíocht thánaisteach agus pacáistíocht iompair do phacáistíocht threasach. (11)Níor cheart mír, atá ina cuid dhílis de tháirge agus a bhfuil gá léi chun an táirge sin a choinneáil, a thacú ná a chaomhnú ar feadh a shaolré agus i gcás ina mbeartaítear na heilimintí go léir a úsáid, a thomhailt nó a dhiúscairt le chéile, níor cheart í a mheas mar phacáistíocht ós rud é go bhfuil a feidhmiúlacht nasctha go dlúth lena bheith mar chuid den táirge. I bhfianaise iompraíocht dhiúscartha na dtomhaltóirí maidir le málaí tae agus caife chomh maith le haonaid aon fhreastail de chuid an chórais caife nó tae, a dhiúscraítear sa chleachtas mar aon leis an iarmhar táirge as a n‑eascraíonn éilliú sruthanna inmhúirínithe agus athchúrsála, ba cheart déileáil leis na míreanna sonracha sin mar phacáistíocht , áfach.Tá sé sin i gcomhréir leis an gcuspóir chun an bailiú ar leithligh de bhithdhramhaíl a mhéadú, mar a cheanglaítear le hAirteagal 22 de Threoir 2008/98/CE ó Pharlaimint na hEorpa agus ón gComhairle. Thairis sin, chun comhleanúnachas a áirithiú maidir le hoibleagáidí airgeadais agus oibriúcháin deiridh ré, ba cheart déileáil freisin mar phacáistíocht le gach aonad caifé nó córas tae is gá chun caife nó tae a choinneáil. (12)I gcomhréir leis an ordlathas dramhaíola a leagtar amach in Airteagal 4(2) de Threoir 2008/98/CE, agus i gcomhréir le smaointeoireacht saolré chun an toradh foriomlán is fearr ó thaobh an chomhshaoil de a sholáthar, tá sé d’aidhm ag na bearta dá foráiltear faoin Rialachán seo an méid pacáistíochta a chuirtear ar an margadh i dtéarmaí toirte agus meáchain a laghdú, agus giniúint dramhaíola ó phacáistíocht a chosc, go háirithe trí íoslaghdú pacáistíochta, chun pacáistíocht nach gá a sheachaint, agus athúsáid pacáistíochta a mhéadú. Ina theannta sin, tá sé d’aidhm ag na bearta úsáid ábhar athchúrsáilte i bpacáistíocht a mhéadú, go háirithe i bpacáistíocht phlaisteach, i gcás ina bhfuil an glacadh le hábhar athchúrsáilte an‑íseal, chomh maith le rátaí athchúrsála níos airde do gach pacáistíocht agus ardcháilíocht na n‑amhábhar tánaisteach mar thoradh air sin agus cineálacha eile aisghabhála agus diúscartha deiridh a laghdú ag an am céanna. (13)Ba cheart pacáistíocht a dhearadh, a mhonarú agus a thráchtálú ar bhealach a fhágann gur féidir í a athúsáid nó a athchúrsáil ar ardcháilíocht, agus chun a tionchar ar an gcomhshaol a íoslaghdú le linn a saolré iomláin agus le linn shaolré na dtáirgí ar lena n‑aghaidh ar dearadh í. (14)I gcomhréir le cuspóirí an Phlean Gníomhaíochta um an nGeilleagar Ciorclach agus na Straitéise Ceimiceán um an Inbhuanaitheacht, agus chun bainistíocht fhónta ceimiceán a áirithiú ar feadh a saolré agus an t‑aistriú go geilleagar ciorclach saor ó thocsain, agus ábharthacht na pacáistíochta sa saol laethúil á meas, is gá go dtabharfaidh an Rialachán seo aghaidh ar thionchair ar shláinte an duine agus ar an gcomhshaol agus ar fheidhmíocht inbhuanaitheachta níos leithne, lena n‑áirítear ciorclaíocht, mar thoradh ar tionchair substaintí ar cúis imní iad do shaolré iomlán na pacáistíochta, ó mhonarú go húsáid agus deireadh ré, lena n‑áirítear bainistíocht dramhaíola. (15)Agus an dul chun cinn eolaíoch agus teicneolaíoch á chur san áireamh, ba cheart pacáistíocht a dhearadh agus a mhonarú ar bhealach a chuirfeadh teorainn le láithreacht miotal trom áirithe agus substaintí eile ar údar imní iad ina comhdhéanamh. Mar atá ráite sa Straitéis Ceimiceán um an Inbhuanaitheacht, déanfar substaintí ar údar imní iad a íoslaghdú agus a ionadú a mhéid is féidir, ag cur deireadh de réir a chéile leis na cinn is díobhálaí d’úsáid shochaíoch neamhriachtanach, go háirithe i dtáirgí tomhaltais. Dá réir sin, ba cheart substaintí ar údar imní iad mar chomhábhair d’ábhar pacáistíochta nó d’aon cheann de na comhpháirteanna pacáistíochta a íoslaghdú agus é de chuspóir aige sin a áirithiú nach mbíonn drochthionchar ag an bpacáistíocht, chomh maith le hábhair a athchúrsáiltear ó phacáistíocht, ar shláinte an duine ná ar an gcomhshaol, ar feadh a saolré. (16)I gcomhréir leis an bPlean Gníomhaíochta um Thruailliú Nialasach, ba cheart beartais an Aontais a bheith bunaithe ar an bprionsabal gur cheart gníomhaíocht choisctheach a dhéanamh ag an bhfoinse. Cuireann an Coimisiún i dtábhacht sa Straitéis Ceimiceán um an Inbhuanaitheacht gur cheart Rialachán (CE) Uimh. 1907/2006 ó Pharlaimint na hEorpa agus ón gComhairle agus Rialachán (CE) Uimh. 1272/2008 ó Pharlaimint na hEorpa agus ón gComhairle a atreisiú mar bhunchloch chun ceimiceáin a rialáil san Aontas agus gur cheart iad a chomhlánú le cuir chuige chomhleanúnacha chun ceimiceáin a mheasúnú agus a bhainistiú sa reachtaíocht earnálach atá ann faoi láthair. Dá bhrí sin, cuirtear srian ar shubstaintí i bpacáistíocht agus i gcomhpháirteanna pacáistíochta ag an bhfoinse agus tugtar aghaidh orthu go príomha faoi Rialachán (CE) Uimh. 1907/2006 i gcomhréir leis na rialacha agus na nósanna imeachta a leagtar amach faoi Theideal VIII dá chuid, chun sláinte an duine agus an comhshaol a chosaint, feadh gach céime de shaolré na substainte, lena n‑áirítear céim na dramhaíola. Dá bhrí sin, ba cheart a mheabhrú go bhfuil feidhm ag forálacha an Rialacháin sin maidir le srianta a ghlacadh nó a leasú ar shubstaintí a mhonaraítear lena n‑úsáid nó a úsáidtear i dtáirgeadh pacáistíochta nó comhpháirteanna pacáistíochta chomh maith le substaintí atá i bpacáistíocht nó i gcomhpháirteanna pacáistíochta a chur ar an margadh. Maidir le pacáistíocht a thagann faoi raon feidhme Rialachán (CE) Uimh. 1935/2004 ó Pharlaimint na hEorpa agus ón gComhairle, ba cheart a mheabhrú go bhfuil feidhm ag an Rialachán sin chun ardleibhéal cosanta a áirithiú do thomhaltóirí bia phacáistithe. (17)I dteannta leis na srianta a leagtar amach in Iarscríbhinn XVII a ghabhann le Rialachán (CE) Uimh. 1907/2006 agus, de réir mar is infheidhme maidir le pacáistíocht teagmhála bia, le forálacha faoi Rialachán (CE) Uimh. 1935/2004, is iomchuí, ar chúiseanna comhsheasmhachta, na srianta atá ann faoi láthair a choinneáil ar bun maidir le luaidhe, caidmiam, mearcair agus cróimiam heicsifhiúsach atá i bpacáistíocht nó i gcomhpháirteanna pacáistíochta. (18)Bunaítear díolúintí ar na leibhéil tiúchana luaidhe, caidmiam, mearcair agus cróimiam heicsifhiúsaigh atá i bpacáistíocht nó i gcomhpháirteanna pacáistithe i gCinneadh 2001/171/CE ón gCoimisiún agus i gCinneadh 2009/292/CE ón gCoimisiún arna nglacadh faoi Threoir 94/62/CE agus ba cheart iad a choinneáil ar bun faoin Rialachán seo freisin. Ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún, áfach, chun iad a leasú nó a aisghairm chomh maith le díolúintí breise, i gcás inarb iomchuí, a chinneadh ar na leibhéil tiúchana luaidhe, caidmiam, mearcair agus cróimiam heicsifhiúsaigh atá i bpacáistíocht nó i gcomhpháirteanna pacáistíochta, nó chun an teorainnluach tiúchana do na miotail sin a leasú sa Rialachán seo chun é a oiriúnú do dhul chun cinn teicniúil agus eolaíoch. (19)Leis an Rialachán seo níor cheart srianadh substaintí a chumasúatá bunaithe ar chúiseanna sábháilteachta ceimiceacha, nó ar chúiseanna a bhaineann le sábháilteacht bia, cé is moite de na srianta ar luaidhe, caidmiam, mearcair agus cróimiam heicsifhiúsach a bunaíodh cheana féin ar bhonn Threoir 94/62/CE agus ba cheart leanúint d’aghaidh a thabhairt air faoin Rialachán sin, ós rud é go dtugtar aghaidh ar na srianta sin faoi reachtaíocht eile de chuid an Aontais. Mar sin féin, ba cheart dó a fhágáil gur féidir srian a chur, go príomha ar chúiseanna seachas sábháilteacht cheimiceach nó bia, ar shubstaintí atá i bpacáistíocht agus i gcomhpháirteanna pacáistíochta nó a úsáidtear ina bpróisis monaraíochta, ar substaintí iad a dhéanann difear diúltach d’inbhuanaitheacht na pacáistíochta, go háirithe a mhéid a bhaineann lena ciorclaíocht, i.e. athúsáid nó athchúrsáil. (20)Maidir le dearadh pacáistíochta agus é de chuspóir aige an phacáistíocht a athchúrsáil, a luaithe a bheidh sí ina dramhaíl ó phacáistíocht, tá sé ar cheann de na bearta is éifeachtúla chun ciorclaíocht na pacáistíochta a fheabhsú agus rátaí athchúrsála pacáistíochta agus úsáid ábhar athchúrsáilte i bpacáistíocht a ardú. Tá critéir maidir le dearadh pacáistíochta le haghaidh athchúrsála bunaithe le haghaidh roinnt formáidí pacáistíochta faoi scéimeanna deonacha tionscail nó ag roinnt Ballstát chun críche táillí um fhreagracht leathnaithe táirgeora a mhodhnú. Chun bacainní ar an margadh inmheánach a chosc agus cothroime iomaíochta a sholáthar don tionscal, agus é de chuspóir aige sin inbhuanaitheacht na pacáistíochta a chur chun cinn, tá sé tábhachtach ceanglais shainordaitheacha a leagan síos maidir le hin‑athchúrsáilteacht na pacáistíochta, trí na critéir agus an mhodheolaíocht a chomhchuibhiú chun measúnú a dhéanamh ar in‑athchúrsáilteacht na pacáistíochta bunaithe ar mhodheolaíocht deartha le haghaidh athchúrsála ar leibhéal an Aontais. Chun an cuspóir a leagtar amach sa Phlean Gníomhaíochta Nua um an nGeilleagar Ciorclach a chomhlíonadh, ba cheart, faoi 2030, gach pacáistíocht a bheith in‑athchúrsáilte nó in‑athúsáidte, ar bhealach atá inmharthana ó thaobh an gheilleagair de, ba cheart gráid feidhmíochta in‑athchúrsáilteachta pacáistíochta a bhunú bunaithe ar na critéir maidir le dearadh le haghaidh athchúrsála do chatagóirí pacáistíochta mar a liostaítear in Iarscríbhinn II. Níor cheart an phacáistíocht a bheith i gcomhlíontacht leis na critéir sin, áfach, ach ón 1 Eanáir 2030 chun am leordhóthanach a thabhairt do na hoibreoirí eacnamaíocha oiriúnú a dhéanamh. (21)Toisc nach n‑áirithíonn dearadh le haghaidh measúnú athchúrsála ann féin go ndéantar athchúrsáil ar phacáistíocht sa chleachtas, is gá modheolaíocht agus critéir aonfhoirmeacha a bhunú chun measúnú a dhéanamh ar in‑athchúrsáilteacht na pacáistíochta sa chleachtas bunaithe ar na próisis úrscothacha ar leithligh um bailiú, sórtáil agus athchúrsáil agus ar an mbonneagar atá ar fáil san Aontas. Ba cheart do thuairisciú gaolmhar ó na Ballstáit agus, i gcás inarb ábhartha, ó oibreoirí eacnamaíocha, tacú le bunú na dtairseach in‑athchúrsáilteachta ‘ar scála’ agus, ar an mbonn sin, na gráid feidhmíochta in‑athchúrsáilteachta maidir leis na hábhair agus na catagóirí sonracha pacáistíochta a thabhairt cothrom le dáta. (22)Chun rialacha comhchuibhithe a bhunú maidir le dearadh pacáistíochta chun a hin‑athchúrsáilteacht a áirithiú, ba cheart an chumhacht chun gníomhartha tarmligthe a ghlacadh a tharmligean chuig an gCoimisiún chun critéir mhionsonraithe a leagan amach maidir le dearadh pacáistíochta le haghaidh athchúrsála de réir na n‑ábhar pacáistíochta agus de réir catagóirí, chomh maith le measúnú a dhéanamh ar in‑athchúrsáilteacht na pacáistíochta ar scála lena n‑áirítear catagóirí pacáistíochta nach liostaítear sa Rialachán seo. Chun am leordhóthanach a thabhairt d’oibreoirí eacnamaíocha agus do na Ballstáit na sonraí is gá a bhailiú agus a thuairisciú chun an mhodheolaíocht athchúrsála ‘ar scála’ a bhunú, ba cheart do na monaróirí a áirithiú go ndéanfar an phacáistíocht a athchúrsáil ar scála ó 2035. Ba cheart a áirithiú leis sin go gcomhlíonann an phacáistíocht na critéir maidir le dearadh le haghaidh athchúrsála, agus go ndéanfaí í a athchúrsáil sa chleachtas freisin ar bhonn na bpróiseas úrscothach ar leithligh um bailiú, sórtáil agus athchúrsáil. (23)Chun nuálaíocht i bpacáistíocht a spreagadh, is iomchuí a cheadú go dtabharfar teorainn ama breise 5 bliana do phacáistíocht, a léiríonn gnéithe nuálacha as a dtagann feabhas suntasach ar chroí‑fheidhm na pacáistíochta agus a bhfuil sochair chomhshaoil inléirithe aici, chun na ceanglais in‑athchúrsáilteachta a chomhlíonadh. Ba cheart na gnéithe nuálacha a mhíniú sa doiciméadacht theicniúil a ghabhann leis an bpacáistíocht. (24)Chun sláinte agus sábháilteacht an duine agus ainmhithe a chosaint, de bharr chineál na dtáirgí pacáistithe agus na gceanglas gaolmhar, is iomchuí nach mbeadh feidhm ag na ceanglais in‑athchúrsáilteachta maidir le neasphacáistiú mar a shainmhínítear in Airteagal 1 de Threoir 2001/83/CE ó Pharlaimint na hEorpa agus ón gComhairle agus in Airteagal 4(25) de Rialachán (AE) 2019/6 ó Pharlaimint na hEorpa agus ón gComhairle , atá i dteagmháil dhíreach leis an táirge íocshláinte, chomh maith le pacáistíocht phlaisteach teagmhála íogair na bhfeistí leighis a chumhdaítear le Rialachán (AE) 2017/745 ó Pharlaimint na hEorpa agus ón gComhairle agus maidir le feistí leighis diagnóisic in vitro a chumhdaítear le Rialachán (AE) 2017/746 ó Pharlaimint na hEorpa agus ón gComhairle . Ba cheart feidhm a bheith ag na díolúintí sin go dtí an 1 Eanáir 2035.

(25)Tá roinnt Ballstát i mbun gníomhaíochta chun in‑athchúrsáilteacht na pacáistíochta a spreagadh trí tháillí um fhreagracht leathnaithe táirgeora a mhodhnú; féadfaidh tionscnaimh den sórt sin a ghlactar ar an leibhéal náisiúnta éiginnteacht rialála a chruthú do na hoibreoirí eacnamaíocha, go háirithe i gcás ina soláthraíonn siad pacáistíocht i roinnt Ballstát. An tráth céanna, is ionstraim eacnamaíoch éifeachtach é modhnú táillí um fhreagracht leathnaithe táirgeora chun dearadh pacáistíochta níos inbhuanaithe a dhreasú chun pacáistíocht in‑athchúrsáilte níos fearr a bhaint amach agus feidhmiú an mhargaidh inmheánaigh a fheabhsú ag an am céanna. Is gá, dá bhrí sin, na critéir maidir le modhnú na dtáillí um fhreagracht leathnaithe táirgeora a chomhchuibhiú bunaithe ar an ngrád feidhmíochta in‑athchúrsáilteachta a fhaightear trí mheasúnú a dhéanamh ar in‑athchúrsáilteacht, agus gan méideanna iarbhír na dtáillí sin a shocrú. Ós rud é gur cheart baint a bheith ag na critéir leis na critéir maidir le hin‑athchúrsáilteacht na pacáistíochta, is iomchuí cumhacht a thabhairt don Choimisiún critéir chomhchuibhithe den sórt sin a ghlacadh an tráth céanna lena mbunófar an dearadh mionsonraithe le haghaidh na gcritéar athchúrsála de réir catagóirí pacáistíochta. (26)Chun ciorclaíocht na pacáistíochta a áirithiú, ba cheart pacáistíocht a dhearadh agus a mhonarú sa chaoi gur féidir ionadú méadaithe a dhéanamh ar óghábhair le hábhair athchúrsáilte. Tacaíonn úsáid mhéadaithe na n‑ábhar athchúrsáilte le forbairt an gheilleagair chiorclaigh le margaí a fheidhmíonn go maith d’ábhair athchúrsáilte, laghdaíonn costais, spleáchais agus tionchair chomhshaoil dhiúltacha a bhaineann le húsáid na n‑amhábhar príomhúil, agus fágann gur féidir úsáid a bhaint ábhar atá níos tíosaí ar acmhainní. I ndáil leis na hábhair phacáistíochta éagsúla, is i bpacáistíocht phlaisteach atá an t‑ionchur is ísle d’ábhair athchúrsáilte. Chun aghaidh a thabhairt ar na hábhair imní sin ar an mbealach is iomchuí, is gá glacadh le plaistigh athchúrsáilte a mhéadú, trí spriocanna sainordaitheacha a bhunú maidir le hábhar athchúrsáilte i bpacáistíocht phlaisteach ag leibhéil éagsúla ag brath ar íogaireacht teagmhála na bhfeidhmeanna pacáistíochta plaisteacha éagsúla, agus ag áirithiú go mbeidh na spriocanna ceangailteacha faoi 2030. Chun ciorclaíocht na pacáistíochta a áirithiú diaidh ar ndiaidh, ba cheart feidhm a bheith ag spriocanna méadaithe ó 2040. (27)Ba cheart a shoiléiriú, nach meastar ábhar páipéir a eascraíonn as an bpróiseas laoínála adhmaid a bheith san áireamh sa sainmhíniú ar phlaisteach faoi phointe 43 d’Airteagal 3. (28)Chun ardleibhéal cosanta do shláinte an duine agus do shláinte ainmhithe a áirithiú i gcomhréir le ceanglais i reachtaíocht an Aontais agus chun aon riosca do shlándáil an tsoláthair agus do shábháilteacht leigheasanna agus feistí leighis a sheachaint, is iomchuí foráil a dhéanamh maidir le heisiamh ón oibleagáid d’íosmhéid ábhar athchúrsáilte i bpacáistíocht phlaisteach le haghaidh neasphacáistiú mar a shainmhínítear in Airteagal 1, pointe 23, de Threoir 2001/83/CE agus in Airteagal 4, pointe 25, de Rialachán (AE) 2019/6, chomh maith le pacáistíocht phlaisteach teagmhála íogair d’fheistí leighis a chumhdaítear le Rialachán (AE) 2017/745 agus pacáistíocht teagmhála íogair d’fheistí leighis diagnóisic in vitro a chumhdaítear le Rialachán (AE) 2017/746. Ba cheart feidhm a bheith ag an eisiamh seo freisin maidir le pacáistíocht sheachtrach táirgí íocshláinte don duine agus táirgí íocshláinte tréidliachta mar a shainmhínítear in Airteagal 1, pointe 24, de Threoir 2001/83/CE agus in Airteagal 4, pointe 26, de Rialachán (AE) 2019/6 i gcásanna ina gcaithfidh sé ceanglais shonracha a chomhlíonadh chun cáilíocht an táirge íocshláinte a chaomhnú. (29)Chun bacainní ar an margadh inmheánach a chosc agus cur chun feidhme éifeachtúil na n‑oibleagáidí a áirithiú, ba cheart d’oibreoirí eacnamaíocha a áirithiú go bhfuil íoschéatadán áirithe d’ábhar athchúrsáilte atá aisghafa ó dhramhaíl phlaisteach iarthomhaltais sa chuid plaisteach de gach aonad pacáistíochta. (30)Ba cheart dreasacht a bheith ann le haghaidh oibreoirí eacnamaíocha chun an cion d’ábhar athchúrsáilte sa chuid phlaisteach den phacáistíocht a mhéadú. Is é an modh is oiriúnaí chun é sin a bhaint amach a áirithiú go ndéanfar modhnú ar tháillí um fhreagracht leathnaithe táirgeora bunaithe ar chéatadán an ábhair athchúrsáilte sa phacáistíocht. Ba cheart an modhnú táillí a bheith bunaithe ar rialacha comhchoiteanna maidir le ríomh agus fíorú an chion athchúrsáilte atá sa phacáistíocht sin. (31)Chun coinníollacha aonfhoirmeacha a áirithiú le haghaidh chur chun feidhme na rialacha maidir le ríomh agus fíorú, in aghaidh an aonaid de dhramhaíl phlaisteach iarthomhaltais sa phacáistíocht, an sciar d’ábhar athchúrsáilte atá aisghafa ó dhramhaíl phlaisteach iarthomhaltais atá ann agus lena mbunaítear an fhormáid le haghaidh doiciméadacht theicniúil, ba cheart é a thabhairt de chumhacht don Choimisiún forálacha cur chun feidhme a ghlacadh, i gcomhréir le hAirteagal 5 de Rialachán (AE) Uimh. 182/2011 ó Pharlaimint na hEorpa agus ón gComhairle . (32)Maidir le pacáistíocht phlaisteach, ach amháin i gcás ina bhfuil sí déanta as teireataláit phoileitléine (PET), beidh údar, sách fada roimh dháta chur i bhfeidhm na gceanglas maidir le hábhar athchúrsáilte lena mbaineann, le hathmheasúnú a dhéanamh ar infhaighteacht teicneolaíochtaí athchúrsála oiriúnacha do phacáistíocht phlaisteach den sórt sin, chomh maith le maidir leis an staid údaraithe faoi rialacha ábhartha an Aontais, agus suiteáil na teicneolaíochta sin sa chleachtas. Bunaithe ar an measúnú sin, d’fhéadfadh go mbeadh gá le foráil a dhéanamh maidir le maoluithe ar na ceanglais le haghaidh ábhar athchúrsáilte do phacáistíocht phlaisteach teagmhála íogair sonrach lena mbaineann, nó le hathbhreithniú a dhéanamh ar na maoluithe. Chuige sin, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún. (33)Chun na rioscaí a bhaineann le soláthar féideartha neamhleor de dhramhaíl phlaisteach shonrach le haghaidh athchúrsála a d’fhéadfadh praghsanna iomarcacha nó éifeachtaí díobhálacha ar shláinte, ar shábháilteacht agus ar an gcomhshaol a bheith mar thoradh air, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i leith na spriocanna maidir le hábhar sainordaitheach athchúrsáilte i bpacáistíocht phlaisteach a leasú go sealadach. Agus an bonn cirt le gníomh tarmligthe den sórt sin á mheas, ba cheart don Choimisiún measúnú a dhéanamh ar iarrataí dea‑réasúnaithe ó dhaoine nádúrtha agus dlítheanacha. (34)Maidir le hábhair nach ábhair phlaisteacha iad, amhail gloine nó alúmanam, tá an treocht chun amhábhar príomhúil a chur in ionad ábhair athchúrsáilte soiléir agus tá coinne leis go leanfaidh sé ar aghaidh mar gheall ar an bhforbairt sa timpeallacht dhlíthiúil agus eacnamaíoch agus ionchais na dtomhaltóirí. Mar sin féin, ba cheart don Choimisiún faireachán géar a dhéanamh ar úsáid ábhair athchúrsáilte in ábhair phacáistíochta nach ábhair phlaisteacha iad agus ba cheart dó measúnú a dhéanamh ar a oiriúnaí atá sé bearta breise a bhunú, lena n‑áirítear spriocanna a leagan síos a bhfuil sé d’aidhm acu úsáid ábhair athchúrsáilte sa phacáistíocht seachas pacáistíocht phlaisteach a mhéadú. (35)Is minic a bhíonn an sruth dramhaíola ó bhithdhramhaíl éillithe le gnáthphlaistigh agus is minic a bhíonn na sruthanna athchúrsála ábhair éillithe le plaistigh inmhúirínithe. Mar thoradh ar an tras‑éilliú seo cuirtear amú acmhainní, bíonn amhábhair thánaisteacha ar cháilíocht níos ísle ann agus ba cheart é seo a chosc ag an bhfoinse. Toisc go bhfuil an bealach diúscartha ceart do phacáistíocht phlaisteach inmhúirínithe ag éirí níos mearbhlaí do thomhaltóirí, tá údar maith le agus is gá le rialacha soiléire agus comhchoiteanna a leagan síos maidir le húsáid pacáistíochta plaistigh inmhúirínithe, gan sainordú a dhéanamh ach amháin nuair a thugann a úsáid leas soiléir don chomhshaol nó do shláinte an duine. Tá sé sin fíor go háirithe i gcás ina gcuidíonn úsáid phacáistíochta inmhúirínithe le bithdhramhaíl a bhailiú nó a dhiúscairt. (36)Maidir le feidhmeanna pacáistíochta teoranta déanta as polaiméirí plaisteacha in‑bhithmhillte, tá sochair comhshaoil inléirithe ann maidir le pacáistíocht inmhúirínithe a úsáid, a théann isteach i ngléasraí múirínithe, lena n‑áirítear áiseanna díleá anaeróbacha faoi choinníollacha rialaithe. Thairis sin, sa chás ina bhfuil scéimeanna iomchuí bailithe dramhaíola agus bonneagair cóireála dramhaíola ar fáil i mBallstát, ba cheart solúbthacht theoranta a bheith ann maidir le cinneadh a dhéanamh ar cheart úsáid plaistigh inmhúirínithe do mhálaí siopadóireachta plaisteacha éadroma ina chríoch a shainordú. Chun mearbhall tomhaltóirí a sheachaint maidir le diúscairt cheart agus breithniú a dhéanamh ar an sochar comhshaoil a bhaineann le ciorclaíocht an charbóin, ba cheart úsaid a bhaint as gach pacáistíocht phlaisteach eile chun críche athchúrsála ábhair agus ba cheart a áirithiú le dearadh pacáistíochta den sórt sin nach ndéanann sé difear d’in‑athchúrsáilteacht sruthanna dramhaíola eile. (37)I gcás ina bhfuil údar maith agus inarb iomchuí mar gheall ar fhorbairtí teicneolaíocha agus rialála a imríonn tionchar ar dhiúscairt plaisteach inmhúirínithe agus faoi na coinníollacha sonracha lena n‑áirithítear go bhfuil úsáid na n‑ábhar sin chun leasa an chomhshaoil agus shláinte an duine, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún chun liosta na pacáistíochta inmhúirínithe a leasú nó a leathnú. (38)Chun measúnú comhréireachta le ceanglais maidir le pacáistíocht inmhúirínithe a éascú, is gá foráil a dhéanamh maidir le toimhde comhréireachta do phacáistíocht inmhúirínithe atá i gcomhréir le caighdeáin chomhchuibhithe arna nglacadh i gcomhréir le Rialachán (AE) Uimh. 1025/2012 ó Pharlaimint na hEorpa agus ón gComhairle chun sonraíochtaí teicniúla mionsonraithe na gceanglas sin a chur in iúl agus chun a chur san áireamh, i gcomhréir leis na forbairtí eolaíocha agus teicneolaíocha is déanaí, na paraiméadair, lena n‑áirítear amanna múirínithe agus leibhéil inghlactha éillithe, a léiríonn na coinníollacha iarbhír i saoráidí cóireála bithdhramhaíola, lena n‑áirítear próisis díleá anaeróbacha. (39)Ba cheart a mheabhrú nach mór do gach pacáistíocht inmhúirínithe arb é atá inti ábhar a bhíonn i dteagmháil le bia, na ceanglais a leagtar amach i Rialachán (CE) Uimh. 1935/2004 a chomhlíonadh. (40)Ba cheart an phacáistíocht a dhearadh sa chaoi go laghdófar a toirt agus a meáchan agus ag an am céanna a cumas chun na feidhmeanna pacáistíochta a chur i gcrích a choinneáil ar bun. Ba cheart do mhonaróir na pacáistíochta an phacáistíocht a mheasúnú in aghaidh na gcritéar feidhmíochta, mar a liostaítear in Iarscríbhinn IV den Rialachán seo. I bhfianaise chuspóir an Rialacháin seo chun giniúint pacáistíochta agus dramhaíola ó phacáistíocht a laghdú agus ciorclaíocht na pacáistíochta ar fud an mhargaidh inmheánaigh a fheabhsú, is iomchuí na critéir atá ann faoi láthair a shonrú tuilleadh agus iad a dhéanamh níos déine. Ba cheart, dá bhrí sin, liosta na gcritéar feidhmíochta pacáistíochta, mar a liostaítear sa chaighdeán comhchuibhithe EN 13428:2000 atá ann faoi láthair, a mhodhnú. Cé go bhfuil margaíocht agus glacadh tomhaltóirí fós ábhartha maidir le dearadh pacáistíochta, níor cheart iad a bheith ina gcuid de chritéir feidhmíochta a thugann údar, ina n‑aonar, do mheáchan agus do thoirt bhreise phacáistíochta. Mar sin féin, níor dó sin dochar a dhéanamh do shonraíochtaí táirge le haghaidh táirgí ceardaíochta agus tionsclaíocha agus le haghaidh táirgí bia agus talmhaíochta atá cláraithe agus faoi chosaint faoi scéim um chosaint tásc geografach an Aontais, mar chuid de chuspóir an Aontais an oidhreacht chultúrtha agus saineolas traidisiúnta a chosaint. Ar an taobh eile, féadfaidh in‑athchúrsáilteacht, úsáid ábhar athchúrsáilte, agus athúsáid údar a thabhairt do mheáchan nó toirt bhreise phacáistíochta, agus ba cheart iad a chur leis na critéir feidhmíochta. Níor cheart pacáistíocht le ballaí dúbailte, íochtair bhréige agus tréithe eile a bhfuil sé d’aidhm acu toirt bhraite an táirge a mhéadú a chur ar an margadh, toisc nach gcomhlíonann sé an ceanglas maidir le híoslaghdú pacáistíochta. Ba cheart feidhm a bheith ag an riail chéanna maidir le pacáistíocht iomarcach nach bhfuil gá léi chun feidhmiúlacht na pacáistíochta a áirithiú. (41)Chun na ceanglais maidir le híoslaghdú pacáistíochta a chomhlíonadh, ba cheart aird ar leith a thabhairt ar theorannú an spáis fholaimh, na pacáistíochta grúpáilte agus iompair, lena n‑áirítear pacáistíocht ríomhthráchtála. (42)Chun measúnú comhréireachta le ceanglais maidir le híoslaghdú pacáistíochta a éascú, is gá toimhde comhréireachta a sholáthar do phacáistíocht atá i gcomhréir le caighdeáin chomhchuibhithe arna nglacadh i gcomhréir le Rialachán (AE) Uimh. 1025/2012 chun críche sonraíochtaí teicniúla mionsonraithe a chur in iúl maidir leis na ceanglais sin agus critéir intomhaiste deartha a shonrú, lena n‑áirítear i gcás inarb iomchuí, uasteorainneacha meáchain nó spáis fholmha le haghaidh formáidí sonracha pacáistíochta chomh maith le dearthaí pacáistíochta réamhshocraithe agus caighdeánaithe a chomhlíonann an ceanglas maidir le híoslaghdú pacáistíochta. (43)Chun ciorclaíocht agus úsáid inbhuanaithe na pacáistíochta a chur chun cinn, ba cheart pacáistíocht in‑athúsáidte agus córais le haghaidh athúsáide a dhreasú. Chun na críche sin, is gá an coincheap maidir le pacáistíocht in‑athúsáidte a shoiléiriú agus a áirithiú go bhfuil sé nasctha ní hamháin le dearadh na pacáistíochta, rud a d’fhéadfadh uaslíon turas nó rothlú a éascú agus na ceanglais sábháilteachta, cháilíochta agus sláinteachais a choinneáil ar bun agus í á folmhú, á díluchtú, á hathlíonadh nó á hathlódáil, ach freisin chun córais le haghaidh athúsáide a chur ar bun a urramaíonn na híoscheanglais mar a leagtar amach sa Rialachán seo. Chun measúnú comhréireachta le ceanglais maidir le pacáistíochta in‑athúsáidte a éascú, is gá foráil a dhéanamh maidir le toimhde comhréireachta do phacáistíocht atá i gcomhréir le caighdeáin chomhchuibhithe arna nglacadh i gcomhréir le Rialachán (AE) Uimh. 1025/2012 chun críche sonraíochtaí teicniúla mionsonraithe a chur in iúl maidir leis na ceanglais sin agus critéir agus formáidí pacáistíochta in‑athúsáidte a shainiú, lena n‑áirítear íoslíon turas nó rothlú, dearaí caighdeánaithe, chomh maith le ceanglais maidir le córais le haghaidh athúsáide, lena n‑áirítear ceanglais sláinteachais. (44)Is gá tomhaltóirí a chur ar an eolas agus a chur ar a gcumas dramhaíl ó phacáistíocht a dhiúscairt go hiomchuí, lena n‑áirítear málaí siopadóireachta plaisteacha éadroma agus an‑éadroim inmhúirínithe. Is é an bealach is iomchuí chun é sin a dhéanamh córas lipéadaithe comhchuibhithe a bhunú bunaithe ar chomhdhéanamh ábhar pacáistíochta chun dramhaíl a shórtáil, agus é a phéireáil le lipéid chomhfhreagracha ar ghabhdáin dramhaíola.

(45)Chun cuidiú le tomhaltóirí dramhaíl ó phacáistíocht a shórtáil agus a dhiúscairt, ba cheart córas siombailí comhchuibhithe a thabhairt isteach agus a cheangal ar phacáistíocht agus ar ghabhdáin dramhaíola araon, rud a ligfeadh do thomhaltóirí na siombailí a mheaitseáil chun críocha diúscartha. Ba cheart do na siombailí a fhágáil gur féidir bainistiú dramhaíola iomchuí a dhéanamh mar ba cheart faisnéis a sholáthair do thomhaltóirí leis faoi airíonna múirínithe pacáistíochta den sórt sin, go háirithe ionas nach gcuirfear tomhaltóirí amú mar nach bhfuil an phacáistíocht inmhúirínithe oiriúnach mar atá lena múiríniú sa bhaile. Ba cheart leis an gcur chuige sin feabhas a chur ar bhailiú dramhaíola ó phacáistíocht ar leithligh, rud a fhágfaidh go n‑athchúrsáilfear dramhaíl ó phacáistíocht ar cháilíocht níos airde, agus go dtabharfaí isteach leibhéal comhchuibhithe na gcóras bailithe dramhaíola ó phacáistíocht ar an margadh inmheánach. Is gá freisin na siombailí atá bainteach leis na córais shainordaitheacha éarlaise agus aisíoca a chomhchuibhiú. Ós rud é nach mbailítear é trí chórais bailithe dramhaíola cathrach, níor cheart úsáid na siombailí sin a bheith sainordaitheach do phacáistíocht iompair cé is moite den phacáistíocht ríomhthráchtála. (46)Níor cheart é a bheith sainordaitheach ábhar athchúrsáilte a lipéadú i bpacáistíocht toisc nach bhfuil an fhaisnéis sin ríthábhachtach chun cóireáil cheart dheireadh shaolré na pacáistíochta a áirithiú. Beidh sé de cheangal ar mhonaróirí spriocanna maidir le hábhar athchúrsáilte a bhaint amach faoin Rialachán seo, áfach, agus d’fhéadfadh sé gur mhaith leo an fhaisnéis sin a thaispeáint ar a bpacáistíocht chun tomhaltóirí a chur ar an eolas faoi. Chun a áirithiú go gcuirfear an fhaisnéis sin in iúl ar bhealach comhchuibhithe ar fud an Aontais, ba cheart lipéad a thaispeánann an t‑ábhar athchúrsáilte a chomhchuibhiú. (47)Chun úsáideoirí deiridh a chur ar an eolas maidir le hin‑athúsáidteacht, infhaighteacht córas le haghaidh athúsáide agus suíomh na bpointí bailithe a mhéid a bhaineann le pacáistíocht in‑athúsáidte, ba cheart cód QR nó meán eile sonraí a sholáthraíonn faisnéis den sórt sin a bheith ar an bpacáistíocht sin. Ba cheart leis an gcód QR freisin rianú agus ríomh turas agus rothlú a éascú. Ina theannta sin, ba cheart pacáistíocht díolacháin in‑athúsáidte a shainaithint go soiléir ag an díolphointe. (48)Níor cheart aon iolrú a dhéanamh ar lipéid ar phacáistíocht. Chun é sin a sheachaint, i gcás ina gceanglaítear le reachtaíocht eile de chuid an Aontais faisnéis faoin táirge pacáistíochta a bheith ar fáil go digiteach trí mheán sonraí, ba cheart an fhaisnéis a cheanglaítear le haghaidh na pacáistíochta faoin Rialachán seo agus an fhaisnéis a cheanglaítear le haghaidh an táirge phacáistithe a bheith inrochtana tríd an iompróir sonraí céanna. Ba cheart don iompróir sonraí sin na ceanglais faoin Rialachán sin nó faoi reachtaíocht eile de chuid an Aontais is infheidhme a chomhlíonadh. Go sonrach, i gcás ina bhfuil an táirge pacáistíochta cumhdaithe ag an Rialachán [Éicidhearthóireacht do Tháirgí Inbhuanaithe] nó ag reachtaíocht eile de chuid an Aontais lena gceanglaítear pas táirge digiteach, ba cheart an pas táirge digiteach sin a úsáid freisin chun an fhaisnéis ábhartha a sholáthar faoin Rialachán sin. (49)Chun tacú le cur chun feidhme chuspóirí an Rialacháin sin, ba cheart tomhaltóirí a chosaint ar fhaisnéis mhíthreorach agus mhearbhlach faoi shaintréithe na pacáistíochta agus faoin gcóireáil iomchuí maidir le deireadh a saolré, a bhfuil lipéid chomhchuibhithe bunaithe ina leith faoin Rialachán sin. Ba cheart é a bheith indéanta pacáistíocht a áirítear sa scéim freagrachta leathnaithe táirgeora a shainaithint trí bhíthin siombail chreidiúnaithe ar fud chríoch an chórais sin. Ba cheart an tsiombail sin a bheith soiléir agus gan athbhrí do thomhaltóirí nó d’úsáideoirí maidir le hin‑athchúrsáilteacht na pacáistíochta. Chuige sin, d’fhéadfaí a mheas go bhféadfadh an tsiombail ‘Ponc Glas’, a úsáidtear i roinnt Ballstát chun a chur in iúl go bhfuil ranníocaíocht airgeadais déanta ag táirgeoir do chóras náisiúnta um aisghabháil phacáistíochta , tomhaltóirí a chur amú chun a chreidiúint gur féidir pacáistíocht a bhfuil siombail den sórt sin uirthi a athchúrsáil i gcónaí. (50)Chun coinníollacha aonfhoirmeacha a áirithiú maidir le cur chun feidhme na gceanglas maidir le lipéadú, ba cheart an chumhacht chun gníomhartha cur chun feidhme a ghlacadh i gcomhréir le hAirteagal 291 den Chonradh a tharmligean chuig an gCoimisiún chun sórtáil dramhaíola a fheabhsú tuilleadh, chun na coinníollacha a bhunú chun comhdhéanamh ábhar na pacáistíochta a shainaithint trí bhíthin teicneolaíochtaí marcála digiteacha, agus chun sonraíochtaí comhchuibhithe mionsonraithe a leagan síos maidir leis na ceanglais lipéadaithe do phacáistíocht agus do ghabhdáin dramhaíola a bunaíodh faoin Rialachán sin. Agus na gníomhartha tarmligthe seo á bhforbairt, ba cheart don Choimisiún faisnéis eolaíoch nó faisnéis theicniúil eile atá ar fáil a chur san áireamh, lena n‑áirítear caighdeáin idirnáisiúnta ábhartha. I bhfianaise an chórais nua, ba cheart Cinneadh 97/129/CE ón gCoimisiún a aisghairm 42 mhí tar éis dháta theacht i bhfeidhm an Rialacháin seo agus ba cheart a ábhar a chorprú sa ghníomh cur chun feidhme seo. (51)Ba cheart d’oibreoirí eacnamaíocha a áirithiú go gcomhlíonann an phacáistíocht na ceanglais faoin Rialachán seo. Ba cheart dóibh bearta iomchuí a ghlacadh chun comhlíontacht den sórt sin a áirithiú i ndáil lena róil faoi seach sa slabhra soláthair chun saorghluaiseacht phacáistíochta sa mhargadh inmheánach a áirithiú agus chun a hinbhuanaitheacht a fheabhsú. (52)Is é an monaróir is fearr chun an nós imeachta um measúnú comhréireachta a dhéanamh, ós aige atá an t‑eolas mionsonraithe faoin bpróiseas dearaidh agus táirgeachta dá ndéantar foráil leis an Rialachán seo. Ba cheart, mar sin, oibleagáid an mheasúnaithe comhréireachta sin a chomhlíonadh a bheith ar an monaróir i gcónaí, agus ar an monaróir amháin. (53)Ba cheart a áirithiú go soláthróidh soláthraithe pacáistíochta nó ábhar pacáistíochta an fhaisnéis agus an doiciméadacht go léir is gá don mhonaróir chun comhréireacht na pacáistíochta agus na n‑ábhar pacáistíochta a léiriú. Ba cheart an fhaisnéis agus an doiciméadacht sin a sholáthar ar pháipéar nó i bhfoirm leictreonach. (54)Chun feidhmiú an mhargaidh inmheánaigh a choimirciú, is gá a áirithiú go gcomhlíonfaidh pacáistíocht ó thríú tíortha a thagann isteach i margadh an Aontais an Rialachán seo, cibé acu a allmhairítear í mar phacáistíocht neamhspleách nó i dtáirge pacáistíochta. Is gá, go háirithe, a áirithiú gur chuir monaróirí nósanna imeachta iomchuí um measúnú comhréireachta i gcrích maidir leis an bpacáistíocht sin. Ba cheart d’allmhaireoirí a áirithiú, dá bhrí sin, go gcomhlíonann an phacáistíocht a chuireann siad ar an margadh na ceanglais sin agus go mbeidh doiciméadacht a tarraingíodh suas ag monaróirí ar fáil chun críche cigireachta ag na húdaráis inniúla náisiúnta. (55)Agus an phacáistíocht á cur ar an margadh, ba cheart do gach allmhaireoir a ainm, trádainm cláraithe nó trádmharc cláraithe chomh maith lena sheoladh poist agus, i gcás ina bhfuil sé ar fáil, modh leictreonach cumarsáide trínar féidir teagmháil a dhéanamh lleis a chur in iúl ar an bpacáistíocht. Ba cheart foráil a dhéanamh maidir le heisceachtaí i gcásanna nach féidir tásca den sórt sin a chur ar an bpacáistíocht. (56)Toisc go gcuireann an dáileoir pacáistíocht ar fáil ar an margadh tar éis don mhonaróir nó don allmhaireoir í a chur ann, ba cheart don dáileoir gníomhú leis an gcúram is cuí i ndáil le ceanglais infheidhme an Rialacháin seo. Ba cheart don dáileoir a áirithiú freisin nach ndéanann láimhseáil na pacáistíochta difear diúltach do chomhlíontaadh na gceanglas sin. (57)Ós rud é go bhfuil dáileoirí agus allmhaireoirí gar don mhargadh agus go bhfuil ról tábhachtach acu maidir le comhlíonadh pacáistíochta a áirithiú, ba cheart dóibh a bheith bainteach le cúraimí faireachais margaidh arna ndéanamh ag na húdaráis náisiúnta inniúla, agus ba cheart dóibh a bheith réidh chun a bheith rannpháirteach go gníomhach tríd an bhfaisnéis uile is gá a bhaineann leis an táirge lena mbaineann a thabhairt do na húdaráis sin. (58)Aon allmhaireoir nó dáileoir a chuireann pacáistíocht ar an margadh faoina ainm nó faoina thrádmharc féin, nó a mhodhnaíonn táirge den sórt sin ar bhealach a d’fhéadfadh difear a dhéanamh do chomhlíontacht an Rialacháin seo, ba cheart a mheas gurb é an monaróir é agus ba cheart dó oibleagáidí an mhonaróra a ghlacadh air féin. (59)Trí inrianaitheacht pacáistíochta a áirithiú feadh an tslabhra soláthair ina iomláine éascaítear cúram na n‑údarás um fhai